CONCILIORUM  BALTIMORENSIUM. 


DDECRETA. 

CONCILII  PROVINCIALIS  I. 

In  nomine  sanctae  et  individuae  Trinitatis,  Patris, 

et  Filii,  et  Spiritus  sancti, 
1.  /^UONIAM  saepius  a  quibusdam  in  dubium  re- 
^v  vocatum  est  an  competeret  praesulibus  Ec- 
clesiae,  in  hisce  Foederatis  Prov.inciis,  facultas  sa- 
cerdotes  in  quamlibet  dioeceseon  suarum  partem  ad 
sacrum  ministerium  deputandi,  eosque  inde,  prout 
in  Domino  judicaverint,  revocandi;  monemus  om- 
nes  sacerdotes  in  hisce  dioecesibus  degentes,  sive 
fuerint  in  iis  ordinati,  sive  in  easdem  cooptati,  ut 
memores  promissionis  in  ordinatione  emissae,  non 
detrectent  vacare  cuilibet  missioni  ab  episcopo  de- 
signatae,  si  episcopus  judicet  sufficiens  ad  vitae  de- 
centem  sustentationem  subsidium  illic  haberi  pos- 
se,  idque  munus  viribus  et  valetudini  sacerdotum 

ipsorum  convenire.  Hac  autem  declaratione  nihil 
innovare  volumus  quoad  illos  qui  parochialia  obtin- 
erent  beneficia,  quorum  unum  tantum,  scilicet  in 
civitate  Neo-Aurelia  adhuc  noscitur  in  hisce  Pro- 
vinciis  :  neque  ullatenus  derogare  intendimus  privi- 
legiis  quae  Religiosis  fuerint  a  S.  Sede  concessa. 

2.  Statuimus  et  declaramus  quemlibet  sacerdo- 
tem  qui  pro  quacumque  hujus  provinciae  dioecesi 
ordinatus  fuerit,  teneri  vi  promissionis  in  ordinati- 
one  factae  ad  permanendum  in  eadem  dioecesi,  et 
ad  se  subjiciendum  praesuli  suo,  usquedum  canoni- 
ce  dimissus  fuerit.  Statuimus  quoque  eadem  obli- 
gatione  pariter  adstringi  omnem  sacerdotem  rite  co- 
optatum  in  aliquam  dioecesim :  cooptari  autem  de- 
claramus  quemlibet  ex  aliena  dioecesi  advenientem, 
statim  ac  testimoniales  et  dimissoriales  litterae, 
praesulis  cui  proxime  subditus  erat  munitae  auctori- 
tate,  ab  ipso  sacerdote,  Ordinario  cui  se  subjicere 
velit  exhibentur,  et  ab  eodem  in  perpetuum  accep- 
tantur.  His  porro  statutis  obstare  nolumus  quin 
ea  servari  debeant,  quae  Benedictus  XIV  (Consti- 
tutione  25,  Tom.  2  Bullarii  sui :  Ex  quo  dilectus.)  lu- 
culenter  docet  circa  sacerdotes  qui  ad  religiosum 
aliquem  Ordinem  transire  volunt. 

3.  Enixe  hortamur  praesules  omnes  hujus  pro- 
vinciae  ne  concedant  facultates  sacra  munera  exer- 
cendi  sacerdoti  aliunde  venienti,  nisi  afferat  testi- 
moniales  seu  dimissoriales  litteras,  praesulis  cui 
proxime  subditus  fuerat  auctoritate  firmatas  :  nec 
etiam  concedant  eas  facultates  sacerdoti  hujusmodi, 
si  absque  causa  sufficienti  distulerit  ultra  sex  men- 
ses  praesulem  eligere,  cujus  auctoritati  et  jurisdic- 


BALTIMOKENSIUM. 


tioni  in  perpetuum  subjaceat.  Hoc  autem  decreto 
nolumus  derogare  privilegiis  a  S.  Sede  quibusclam 
religiosis   Societatibus,   et   missionariis    apostolicis 


concessis 


4.  Cum  repugnet  legibus  et  consuetuclini  Eccle- 
siae,  bonoque  animarum  regimini,  pluribus  sacerdo- 
tibus  simul  ex  aequo  concedere  auctoritatem  pastor- 
alem  regendi  eamdem  ecclesiam,  aut  districtum ;  et 
cum  magna  nata  sit  confusio  et  discordia  in  hac 
provincia,  pluribus  sacerdotibus  simul  sibi  vindican- 
tibus  hujusmodi  auctoritatem  pastoralem  ex  aequo 
exercendam,  absque  ulla  ab  alterutro  depenclentia : 
statuimus  et  decernimus  unumquemque  praesulem 
debere,  quamprimum  commode  poterit,  designare 
iis  in  locis  in  quibus  plures  sacerdotes  forsan  requi- 
rantur,  unum  singulorum  locorum  pastorem,  cui 
adjutor  unus  vel  plures  in  suo  munere  obeundo  ad- 
signari  poterunt,  prout  praesuli  ipsi  visum  fuerit. 
In  iis  vero  locis  in  quibus  specialis  nulla  hujusmodi 
dispositio  a  praesule  facta  fuerit,  statuimus  sacerdo- 
tem,  qui  post  latum  hoc  decretum  primus  deputatus 
fuerit  a  praesule  ad  id  munus  obeundum,  habenclum 
esse  Pastorem  ;  alios  autem  sacerdotes  postea  clepu- 
tatos,  adjutores  ejus  habendos,  donec  aliter  praesul 
ipse  statuerit. 

5.  Cum  saepius  aeditui  laici  abusi  sint  jure  sibi  a 
civili  potestate  tributo,  in  magnum  religionis  detri- 
mentum,  non  sine  fidelium  scandalo,  optamus  maxi- 
me  nullam  in  posterum  erigi  ecclesiam  aut  conse- 
crari,  nisi  fuerit  episcopo  in  cujus  dioecesi  erigenda 
est,  in  cultum  divinum  et  utilitatem  fidelium  instru- 
mento  scripto  adsignata,  quandocumque  id  fieri 
poterit :  Regularium  etiam  privilegiis  sartis  tectis 


4  DECRETA    C0NCILI0RUM. 

servatis,  secundum  ea  quae  a  jure  canonico  et  Ro- 
manorum  Pontificum  constitutionibus  decreta  sunt. 
Hoc  tamen  decreto  nihil  innovare  volumus  in  ea 
ratione  agendi  quam  in  sua  dioecesi  Emscopus  Ca- 
rolopolitanus  jam  servat. 

6.  Quoniam  graves  ortae  sunt  turbae  diversis 
temporibus  in  hac  provincia,  laicis'  hominibus, 
praesertim  aedituis,  sibi  perperam  assumeritibus 
jus  patronatus,  et  (quod  magis  mirandum  est)  jus 
institutionis  ad  ecclesias  seu  missiones,  adeo  ut  pas- 
tores,  seu  missionarios  sibi  eligere  vellent,  etiam 
invito  episcopo,  eosque  retinere  in  pastorali  munere 
contra  episcopi  voluntatem  ;  vel  eos  quos  episcopus 
probaverat  rejicerent,  vel  dimittere  aggrederentur, 
vel  muneris  sui  exercitium  impedire,  subsidiis  ad 
vitae  sustentationem  subductis,  seu  alia  quavis  ra- 
tione ;  quorum  conatibus  nonnulli  sacerdotes  sinis- 
tros  ob  fines  favisse  aliquando  noscuntur:  litteris 
Apostolicis  sac.  mem.  Pn  PP.  VIII,  et  Leonis  XII, 
ac  S.  Congregationis  responsis  inhaerentes,  hoc  nos- 
tro  decreto  declaramus  repugnare  prorsus  doctrinae 
et  disciplinae  Ecclesiae  jus  illud  a  laicis  assumptum 
instituendi,  seu  dimittendi  pastores  ;  et  insuper  de- 
claramus  nullum  jus  patronatus  cujuscumque  gene- 
ris  quod  sacri  agnoscant  canones,  competere  nunc 
alicui  personae,  liacorum  congregationi,  aedituorum 
coetui,  seu  aliis  quibuscumque  personis  in  hac  pro- 
vincia.  Declaramus  etiam  stipendia,  seu  subsidia 
quaecumque,  quae  solent  a  fidelibus  tribui,  vel  ob 
loca  quae  in  ecclesiis  occupant,  vel  ob  servitium  quod 
ecclesiis  seu  missionibus  sacerdotes  impendunt,  vel 
ut  fundus  ad  ecclesiam  aedificandam  comparetur, 
vel  ut  ecclesia  extruatur  (quae  subsidia  plerumque 

tribuuntur  collatitia  stipe,  et  nulla  assignata  eccle- 
siae  certa  dote),  nullum  jus  tribuere  patronatus, 
quod  a  sacris  canonibus  agnoscatur. 

7.  Insuper  vehementer  urgemus  omnes  hujus 
provinciae  praesules  ut  religioni,  paci  Ecclesiae,  et 
sacerdotalis  ordinis  dignitati  consulant,  saltem  fa- 
cultates  statim  revocando,  vel  ab  omni  sacro  mu- 
nere  suspendendo,  quoadusque  post  integram  poeni- 
tentiam  et  satisfactionem  ipsis  praesulibus  visum 
in  Domino  fuerit,  quemcumque  clericum  qui  aliqua- 
tenus  usurpationis  hujusmodi  fabricator,  seu  ei  con- 
sentiens  fuerit,  prout  a  Tridentinis  Patribus  est 
statutum. 

8.  Praeterea,  si  plebs  aliqua,  seu  congregatio,  seu 
aedituorum  coetus,  seu  alii  quicumque  aggressi  fue- 
rint  aliqua  ratione  contra  praesulis  voluntatem  in 
ecclesia  quacumque  retinere  sacerdotem  aliquem 
qui  a  praesule  non  fuerit  approbatus,  vel  cujus  facul- 
tates  fuerint  ablatae,  vel  qui  suspensus  fuerit  (quam- 
diu  non  fuerit  a  legitimo  Superiore  rehabilitatus) ; 
vel  si  congregatio  illa,  seu  aedituorum  coetus  moles- 
tiam  inferat  in  suo  munere  obeundo  alicui  sacerdoti 
secrum  munus  exercenti  cum  praesulis  approbatio- 
ne,  aut  subducat  vel  retineat  consuetum  subsidium 
ad  illius  sustentationem ;  praesules  urgemus  omnino 
ut  tum  clemum  interdicant  ipsorum  ecclesiam  (quo- 
adusque  tanto  malo  remedium  aiferatur),  cum  cetera 
omnia  remedia  inutilia  esse  appareat.  Hortamur 
etiam  omnes  praesules  in  hac  provincia,  ut  saepe 
saepius  administratoribus  rerum  temporalium  quae 
ad  ecclesiasticos  et  pios  usus  destinantur,  proponant 
et  inculcent,  et  executioni  demandari  curent  quae  a 


6  DECRETA   C0NCILI0RUM. 

concilio  Tridentino  in  hanc  rem  sunt  sanctissime 
decreta.     (Sess.  22,  cap.  11  cle  Ref.) 

9.  Cum  sacrarum  Scripturarum  depositi,  a  Dom- 
ino  Ecclesiae  commissi,  fidelis  custodia  ab  episcopis 
requirat  ut  totis  viribus  adnitantur  ne  verbum  Dei, 
hominum  fraude  vel  incuria  adulteratum  fidelibus 
praebeatur,  omnes  hujus  provinciae  animarum  pas- 
tores  vehementer  hortamur,  ut  ea  omnia  quae  in  re 
tanti  momenti  a  S.  conc.  Trid.  decreta,  a  Summis 
Pontificibus,  praesertim  a  Leone  XII,  et  a  Pio  VIII 
fel.  rec.  in  suis  litteris  Encyclicis  commendata,  at- 
que  ab  Illmo.  ac  Revmo.  Joanne  Carroll,  Archi- 
episcopo  Baltimorensi,  una  cum  episcopis  aliis  hujus 
provinciae,  in  conventu  habito  anno  1810  statuta 
fuerunt,    semper   prae   oculis   habeant :    biblia   ab 
acatholicis  vitiata  a  suis  ovibus  arceant,  et  nonnisi 
ex  probatis  versionibus  atque  editionibus,  verbi  Dei 
pabulum   incorruptum   illis  desumere   permittant. 
Statuimus  igitur  ut  Duacensis  versio,  quae  in  omni- 
bus  ecclesiis  quarum  fideles  anglice  loquuntur  re- 
cepta,  et  a  praedecessoribus  nostris  usui  fidelium 
merito  proposita  est,  omnino  retineatur.     Curabunt 
autem  episcopi  ut,  juxta  exemplar  probatissimum 
ab  ipsis  designandum,  omnes  tum  novi,  tum  veteris 
Testamenti  Duacensis  versionis  editiones  in  poste- 
rum  emendatissime  fiant,  cum  adnotationibus  quae 
ex  sanctis  Ecclesiae  Patribus,  vel  ex  doctis  catholi- 
cisque  viris  tantum  desumptae  sint. 

10.  Cum  vehementer  optemus  ut,  quatenus  fieri 
poterit,  per  totam  nostram  provinciam  accurate  ser- 
ventur  quae  salubriter  in  Ilituali  Romano  prae- 
scripta  sunt,  utpote  quae  venerandae  antiquitatis 

exemplo,  et  Apostolicae  Sedis  nituntur  auctoritate ; 
et  ut-  tollantur  abusus,  seu  suppleantur  omissiones 
ortae  ex  priorum  temporum  difficultatibus ;  injungi- 
mus  omnibus  sacerdotibus  in  hac  provincia  degenti- 
bus,  ut  studeant  Ritualis  regulas  accurate  servare. 
Eum  in  finem  quaedam  inde  desumpta  in  memori- 
am  revocamus. 

11.  "  Patrinos  saltem  in  aetate  pubertatis,  ac  sa- 
cramento  confirmationis  consignatos  esse  maxime 
convenit.  Sciant  praeterea  parochi  (quod  et  de  sa- 
cerdotibus  omnibus  qui  baptismum  administrant 
intelligendum  est)  ad  hoc  munus  non  esse  admit- 
tendos  infideles,  aut  haereticos ;  non  publice  excom- 
municatos,  aut  interdictos  ;  non  publice  criminosos, 
aut  infames;  nec  praeterea,  qui  sana  mente  non 
sunt ;  nec  qui  ignorant  rudimenta  fidei :  haec  enim 
patrini  spirituales  filios  suos  quos  de  baptismi  fonte 
susceperint,  ubi  opus  fuerit,  opportune  docere  tenen- 
tur.— (Rit.  Rom.") 

12.  De  nominibus  in  baptismo  imponendis  prae- 
scribit  Rituale:  "Quoniam  iis  qui  baptizantur,  tan- 
quam  Dei  filiis  in  Christo  regenerandis,  et  in  ejus 
militiam  adscribendis,  nomen  imponitur;  curet  (sa- 
cerdos)  ne  obscoena,  fabulosa,  aut  ridicula,  vel  ina- 
nium  Deorum,  vel  impiorum  ethnicorum  hominum 
nomina  imponantur;  sed  potius,  quatenus  fieri  po- 
test,  Sanctorum,  quorum  exemplis  fideles  ad  pie 
vivendum   excitentur,  et  patrociniis  protegantur/ ' 

13.  Quando  diversa  tum  Sanctorum,  tum  familiae 
nomina  in  baptismo  infantibus  tribuuntur,  si  sacer- 
dos  censuerit  expedire,  in  prima  interrogatione  om- 
nia  nomina  exprimat ;  in  sequentibus  tamen  formis 

et  precibus,  nomina  vulgo  dicta  christiana  tantum 
repetat.  In  libro  autem  baptismatum,  omnia  nom- 
ina  recenseantur. 

14.  Missionariis,  juxta  Ritualis  Romani  prae- 
scriptum,  et  praede  cessorum  nostrorum  decreta, 
injungimus,  ut  in  suis  eeclesiis  libros  habeant  in 
quibus  referant  baptismata,  confirmationes,  matri- 
monia  et  sepulturas  ;  eosque  Ordinario  in  sua  visi- 
tatione  exhibeant. 

15.  Meminerint  etiam  missionarii  Rituale  Roma- 
num,  et  universalem  Ecclesiae  consuetudinem  ex- 
igere  ut  aqua,  in  baptismo  adhibita,  fuerit  benedicta 
in  eum  finem,  vel  sabbato  sancto  Paschae,  vel  sab- 
bato  Pentecostes,  vel  alio  saltem  tempore  ante 
baptismi  administrationem,  forma  in  ipso  Rituali 
praescripta.  Curandum  iis  idcirco,  ut  fontes  bap- 
tismales,  sub  clavi,  in  unaquaque  ecclesia,  ubi  bap- 
tismi  sacramentum  ordinarie  ministratur,  quam- 
primum  erigantur;  prope  quos,  omnia  quae  ad 
administrationem  hujus  sacramenti  pertinent,  niti- 
de  serventur. 

16.  Ex  praeteritorum  temporum  difficultate,  in- 
valuit  in  his  regionibus  consuetudo  baptismum 
privatis  in  domibus  administrandi.  Cum  igitur 
magnae  gravitatis  sit  generalem  legem  in  illis  re- 
gionibus  servandam  statim  ferre,  cui  contraria  est 
consuetudo ;  etsi  censemus  curandum  esse,  quoad 
fieri  potest,  ut  hoc  sacramentum  in  ecclesia  confera- 
tur,  tamen  episcoporum  et  missionariorum  judicio 
relinquimus,  ut  statuant  quando  sint  urgendi  fideles 
ut  infantes  ad  ecclesiam  deferant,  ut  baptismus  iis 
conferatur. 

17.  Censemus  infarttes  acatholicorum,  quos  ipsi 

parentes  afferunt,  baptizandos  quoties  probabilis 
affulget  spes  catholicae  eorum  educationis.  Curan- 
dum  autem  omnino  est  ut  patrinus,  vel  matrina, 
iique  catholici,  habeantur.  Meminerit  autem  sacer- 
dos,  in  mortis  periculo,  quotiescumque  occasio  se 
obtulerit,  omnes  infantes  baptizari  non  solum  posse, 
sed  etiam  debere. 

18.  Optant  praesules  hujus  provinciae  ut  bene- 
dictio  mulieris  post  partum,  non  promiscue,  atque 
nulla  ratione  habita  puerperae  dispositionis,  neque 
extra  ecclesiam,  vel  locum  ubi  sacrum  fit,  in  poste- 
rum  conferatur. 

19.  Statuimus,  juxta  Ritualis  Romani  praescrip- 
tum,  in  sacramentis  administrahdis,  et  in  defuncto- 
rum  sepultura,  sacerdotes  omnino  teneri  ad  adhi- 
bendam  linguam  latinam:  et  si  censuerint  expedire, 
explicationis  causa,  eorum  quae  recitant  adjungere 
versionem  lingua  vernacula,  eam  tantum  versionem 
adhibendam  esse,  quae  fuerit  ab  Ordinario  sancita. 
Ubicumque  autem  consuetudo  aliqua  invaluerit  huic 
decreto  adversa,  eam  quamprimum  abrogandam 
statuimus. 

20.  Statuimus  confirmationis  sacramentum  ad- 
ministrandum  esse  nemini  minori  septennio,  nisi  ob 
peculiares  rationes,  v».  g.  in  mortis  periculo. 

21.  Quandocumque  confirmatio  plurimis  adminis- 
tratur,  statuimus  schedulas  quasdam,  quibus  nomina 
eorum  qui  confirmandi  sunt  inscribantur,  a  pastore 
unicuique  dandas,  quas  episcopo  sacramentum  ad- 
ministraturo  exhibeant. 

22.  Statuimus  sacerdoti  nulli,  vi  facultatum  gene- 
ralium  sibi  concessarum  celebrandi  in  quocumque 

loco  decenti,  licere  missam  celebrare  in  aedibus 
privatis,  nisi  in  stationibus,  et  in  iis  aedibus  quas 
Ordinarius  designaverit ;  aut  dum  actu  missionis 
exercitiis,  procul  ab  aliqua  ecclesia,  dat  operamr 
Quod  si  Ordinarii  alias  concedant  licentiam  cele- 
brandi  in  privatis  aedibus  ob  speciales  circumstan- 
tias,  iis  commenclamus  eam  pro  una  tantum  vel 
altera  vice  concedere. 

23.  In  divino  sacrificio  celebrando  detur  opera 
diligenter,  ut  omnia  altarium  ornamenta,  et  sacra 
vasa  sint  munda;  non  foeda  corporalia,  vel  purifica- 
toria ;  non  vestes  lacerae,  vel  indecentes  ;  inclusia 
vero  privati  apparatus  sub  amictu  et  alba  lateant, 
ita  ut  non  indecoro,  vel  mundano  more  appareant ; 
nec  quidquam  altari  tremendo,  vel  sacramentorum 
administratione  indignum  sit. 

24.  Vehementer  hortamur  praesuies,  ut  omni 
studio  curent  confessionalia  erigenda  in  omnibus 
ecclesiis  publicis  hujus  provinciae :  et,  cum  erecta 
fuerint,  nemini  sacerdotum  licebit  confessiones  mu- 
lierum  alio  in  loco  excipere,  sine  speciali  Ordinarii 
licentia.  Hanc  vero  numquam  concedendam  confi- 
dimus,  praeterquam  sacerdotibus  aetate  provectis, 
yel  infirmis,  vel  ob  poenitentes  surdas ;  vel  aliis  in 
casibus,  in  quibus  ex  hujus  regulae  observantia 
gravia  orirentur  incommoda.  Eam  etiam  conditi- 
onem  semper  adjiciendam  volumus,  ut  nunquam 
confessiones  mulierum  in  privatis  aedibus,  nisi  per 
crates  interpositas,  et  in  loco  patenti,  quantum  per 
loci  rationem  licebit,  excipiantur. 

25.  Pastores  animarum  monemus  ut,  sui  officii 
memores,  omnem  adhibeant  sollicitudinem  ad  rite 
disponendos  fideles   qui   sacramentum    matrimonii 

suscipere  velint;  nec  se  peccato  immunes  existi- 
ment,  si  temere  quoslibet  manifeste  indignos  jun- 
o-ant.  Revocent  ioitur  fidelibus  in  memoriam  Tri- 
dentini  concilii  sapientissima  hac  in  re  monita, 
eaque  servari  curent.  Ea  etiam  omnia  quae  a  prae- 
decessoribus  nostris  in  synodo  et  conventu  antehac 
habitis,  juxta  S.  Sedis  et  Conciliorum  probatorum 
auctoritatem  sancita  sunt,  sedulo  sequantur,  pro 
prudente  religionis  studio,  Ordinarii  uniuscujusque 
in  sua  dioecesi  statutis  et  jussis  semper  prae  oculis 
habitis. 

26.  Sacerdotibus  omnibus  curandum  est  ut  veste 
talari  et  superpelliceo  in  omni  sacro  munere  obeun- 
do  utantur.  Iis  etiam  vehementer  commendamus 
ut  vestem  talarem  constanter,  quatenus  fieri  possit, 
gerant :  quod  si  eam  induere  peculiaria  rerum  ad- 
juncta  non  sinant,  ipsis  omnino  injungimus  iis  tan- 
tum  uti  vestibus  quae  suo  congruant  ordini,  scilicet, 
quae  nigri  sint  coloris,  et  omni  inani  ornatu  careant, 
sintque  ab  omni  mundana  vanitate  prorsus  alienae. 

27.  Evitent  diligenter  sacerdotes  omnem  illicitum 
ludum:  atque  etiam  ab  omnibus  quibuscumque  ludis 
abstineant,  etsi  in  animi  diversionem,  qui  scandalo 
esse  possint. 

28.  Sacerdotes  omnes,  quibus  cura  animarum 
commissa  est,  monemus  muneris  quod  sibi  incumbit 
populum  sibi  creditum  edocendi;  ideoque  juxta  Tri- 
dentini  concilii  sancta  statuta,  dominicis  festisque 
diebus,  brevi  perspicuoque  sermone,  audientium  cap- 
tui  accommodato,  eos  fidei  mysteriis  instruant,  et  ad 
virtutum  exercitium  et  ad  vitia  fugienda  hortentur. 
Curent  etiam  ut,  juxta  ejusdem  synodi  statuta,  pueri 

rudes  iisdem  diebus,  aliisve  opportunis  temporibus, 
rudimenta  fidei  edoceantur ;  nec  omittant  ipsi  pas- 
tores  ea  familiari  sermone  explicare. 

29.  Praesules  hortamur  maximopere,  ut  omnes 
sacerdotes  saepius  moneant  sui  ofrlcii  munerum ;  et 
ad  quotidianam  meditationem,  annuos  recessus,  col- 
lationes  spirituales,  gratiarum  actiones  post  missam, 
aliaque  pietatis  exercitia,  prout  sinunt  cujuslibet 
dioecesis  circumstantiae,  excitent. 

30.  Quoniam  maxime  desiderantur  libri  anglice 
conscripti,  qui  de  sacris  ritibus  tractent,  statuimus 
librum  caeremoniarum,  qui  Rituali  Romano  sit  con- 
formis,  et  S.  Sedis  judicio  subjiciendus,  ex  probatis 
operibus  componendum,  ut  sacerdotes  clericique 
omnes  per  hanc  provinciam  accurate  calleant  et 
servent  ritus  Ecclesiae  universalis.  Ei  autem  prae- 
mitti  volumus  explicationem  eorumdem  rituum,  ut 
fideles  sacris  functionibus  adsistere  possint  majori 
sensu  et  aedificatione. 

31.  Quoniam  uniformitas  etiam  in  rebus  minimis 
maxime  optanda  Ecclesiae  semper  visa  est,  statu- 
imus  superpelliceum  esse  debere  modestum,  deco- 
rum,  et  sacris  functionibus  conveniens.  Statuimus 
etiam  ut  biretum,  cum  episcopis  singulis  visum  fu- 
erit  morem  illud  gestandi  in  suas  dioeceses  inducere, 
Romano  bireto  sit  conforme. 

32.  Quoniam  multa  incommoda  jam  orta  sunt,  et 
in  posterum  oritura  videntur  ex  eo  quod  in  diversis 
hujus  provinciae  dioecesibus  diversi  catechismi  et 
libri  precum  adhibeantur,  privata  auctoritate  editi, 
et  quoniam  uniformitas  in  iis  maxime  optanda  est ; 
nurent  episcopi  ut  illi  tantum  catecheseos  libri  usur- 

pentur,  qui  cum  eorum  approbatione  editi  fuerint, 
aliis  quibuscumque  postpositis.  Dabitur  autem 
opera  ut  catechismus  componatur,  qui  circumstan- 
tiis  hujus  provinciae  magis  accommoclatus,  catholi- 
cam  doctrinam  in  catechismo  Cardinalis  Bellarmini 
expositam  tradat,  quique,  post  Sedis  Apostolicae 
approbationem,  edetur  in  communem  catholicorum 
usum.*  Moneant  insuper  fideles  ut  a  precum  libel- 
lis,  qui  sine  Ordinarii  approbatione  a  privatis  qui- 
buscumque  in  lucem  editi  circumferuntur,  abstine- 
ant. 

33.  Quoniam  quamplurimos  adolescentes  ex  ca- 
tholicis  parentibus  praesertim  pauperibus  ortos,  in 
multis  provinciae  hujus  locis  expositos  esse,  et  adhuc 
exponi  constat  magno  fidei  amittendae  periculo,  vel 
morum  corruptelae,  ob  inopiam  talium  magistrorum 
quibus  tantum  munus  tuto  committi  possit ;  neces- 
sarium  omnino  censemus  ut  scholae  instituantur,  in 
quibus  juvenes  edoceantur  fidei  morumque  princi- 
pia,  dum  litteris  imbuuntur. 

34.  Cum  non  raro  plura  reperiantur  in  libris  qui 
in  scholis  plerumque  adhibentur,  quibus  principia 
fidei  nostrae  impugnantur,  dogmata  nostra  perperam 
exponuntur,  et  ipsa  historia  pervertitur,  qua  ratione 
puerorum  animi  erroribus  imbuuntur,  in  animarum 
damnum  gravissimum ;  postulat  tum  religionis  stu- 
dium,  tum  juventutis  recta  educatio,  et  ipsum 
Foederatae  Americae  decus,  remedium  aliquod 
tanto  malo  afferri.     Ea  de  causa  statuimus  quam- 

*  In  Concilio  Plenario,  anno  1852  habito,  munus  datum  est  qui 
busdam  Concilii  Patribus  Catechismum  tam  anglica  quam  germani- 
ca  lingua  conscribendi,  qui  per  omnes  dioeceses  usu  veniret. 

primum  edenclos  in  scholarum  usum,  erroribus 
omnino  expurgatos,  atque  juclicio  episcoporum  ap- 
probatos  libros,  quibus  nihil  contineatur  quod  catho- 
licae  flclei  odium  vel  invidiam  parere  possit.  (Vid. 
num.  32,  et  alios  ibi  citatos.) 

35.  Insuper,  sapientissimis  monitis  Summi  Ponti- 
ficis  Leonis  XII  fel.  mem.  ad  Archiepiscopum  Bal- 
timorensem  directis  obsequentes,  statuimus  societa- 
tem  quamdam  ad  disseminandos  libros  catholicos 
instituendam,  quae  ex  praelatis  hujus  provinciae,  et 
aliis  quos  sibi  adsciscant,  constet. 


DECHETA. 

CONCILII  PROVINCIALIS  II. 

36.  T3EVMIS  Episcopis  S.  Ludovici  et  Bostoni- 
ensi  munus  a  Patribus  demandatum  est 
concinnandi,  et  hujus  concilii  nomine  et  auctoritate 
in  lucem  edendi  Ritualis  Romani  accuratam  editi- 
onem,  necnon  ejusdem  breve  exemplar  in  usum 
missionariorum ;  atque  utrisque  editionibus,  in  mo- 
dum  appendicis,  adjungendi  modificationes  huc- 
usque  a  S.  Sede  concessas,  una  cum  versione,  ver- 
nacula  lingua,  eorum  quae  praedictis  praesulibus 
vertenda  esse  visa  fuerint. 

37.  Episcopis  commendant  Patres  ut  omni  studio 
curent  seminaria  in  suis  dioecesibus,  juxta  Tridenti- 
norum  Patrum  decreta,  erigere ;  eamque,  quatenus 
locorum  adjuncta  patiuntur,  in  omnibus  sequi  for- 
mam,  quam  ipsi  Tridentini  Patres  praescribunt : 

fidelium  autem  studium  saepius  episcoporum  horta- 
tionibns  accenclenclum  cluxerunt,  ut  eleemosynam  in 
opus  acleo  Eccleiae  profectui  necessarium  liberaliter 
conferant. 

38.  Yisum  est  Patrrbus  munus  seligendi,  compo- 
nendi  vel  corrigendi  libros  in  catholicorum  collegi- 
orum  et  scholarum  praesertim  usum,  et  ut  ab  omni 
errore  contra  fidem  expurgati  in  lucem  edantur  cu- 
randi,  committere  Praesidibus,  pro  tempore  existen- 
tibus,  trium  collegiorum  in  Archidioecesi  Baltimo- 
rensi,  nempe  S.  Mariae  Baltimorensis,  S.  Mariae 
apud  Montes,  et  collegii  Georgiopolitani.  Sanxe- 
runt  etiam  Patres  ut  hi  libri  cum  approbatione 
duorum  saltem  ex  Praesidibus  praedictorum  col- 
legiornm,  atque  ex  auctoritate  Archiepiscopi  Bal- 
timorensis,  typis  mandentur;  operam  omnem  se 
adhibituros  pollicentes  ut  in  collegiis,  scholis,  et 
ubique  apucl  fideles,  recipiantur. 

39.  STe  vagi,  ignoti,  pravique  sacerdotes  sacra  ag- 
grediantur  munera  cum  offensione  fidelium,  revo- 
canctas  esse  facultates,  quas  communi  quoclam  pacto 
episcopi  sibi  invicem  in  conventu  anno  1810  habito 
largiti  sunt,  consuerunt  Patres :  ideoque  in  poste- 
rum,  neminem  ex  sacerdotibus,  vi  illius  pacti,  pos- 
se  jurisdictionem  exercere,  vel  sacrum  aliquod  ag- 
gredi  munus,  absque  Ordinarii  auctoritate. 

DECRETA. 

CONCILII  PROVINCIALIS  III. 

40.  pUM  ex  Apostolico  indulto  consueverint  ple- 
rumque  clerici  saeculares  ordinari,  in  his 
Foederatis  Provinciis  titulo  missionis,  monemus 
episcopos  ut  eos  tantum  eo  titulo  ad  sacros  ordines 
evehant,  qui  idonei  sacris  missionibus  videantur, 
vel  alias  religionis  profectui,  episcopi  judicio,  inser- 
vituri,  emisso  prius  jurejurando  se  perpetuo  mis- 
sioni,  cui  deputantur,  operam  daturos.* 

41.  Ne  sacerdotes,  cum  sacri  ordinis  dedecore, 
mendicare,  vel  egestatem  pati  cogantur,  episcopos 
hortamur,  ut  fideles  moneant  muneris  quo  tenentur, 
eis  praecipue  qui  in  verbo  et  doctrina  laborant,  con- 
gruam  sustentationem  suppeditare.  Quod  si  aegri- 
tudine,  vel  casu  aliquo  jam  non  valeant  sacris  fungi 
muneribus,  ne  afflictis  addatur  afflictio,  curent  ut 
ea  subsidia  quae  necessaria  judicaverint,  ipsis  a 
fidelibus  quibus  inservierint  subministrentur.  Si 
autem  congregatio,  cui  inservierit  sacerdos  aegrotus 
vel  alias  impeditus,  fuerit  adeo  inops  ut  nequeat 
hujusmodi  subsidia  suppeditare,  episcopos  horta- 
mur  ut,  ea  qua  fieri  possit  ratione,  aliorum  sacer- 
dotum  et  fidelium  charitatem  ad  iis  succurrendum 
excitent.  Cupimus  autem  maxime  ut  in  singulis 
dioecesibus,  episcopi,  quamprimum  commode  potu- 
erint,  sacerdotum  ipsorum  adhibito  consilio  et  opera, 

*  Pius  PP.  IX,  die  3  Octobris  1862,  benigne  concessit  singulis 
Foederatarum  Provinciarum  episcopis  facultatem,  a  die  prima 
Januarii  1852  ad  quinquennium  duraturam,  promovendi  clericos 
titulo  missionis  ad  sacros  ordines  usque  ad  sacerdotium  inclusive. 

eertum  quemdam  modum  et  stabilem  statuant,  quo 
infirmis,  vel  aetate  provectis,  vel  alias  impeditis, 
provideatur.  Indignis  autem  sacerdotibus,  vel  qui 
legitimae  suorum  episcoporum  auctoritati  repugna- 
verint,  vel  qui  aes  ad  fundum  hujusmodi  gene- 
ralem  conferre  recusaverint,  hoc  decretum  prodesse 
nolumus. 

42.  Caeremoniale  editum  juxta  concilii  Baltimo- 
rensis  Provincialis  primi  decretum,  in  omnibus 
Provinciis  Foederatis  servandum  volumus,  ut  ri- 
timm  uniformitas  ubique  vigeat,  et  in  omnibus 
S.   Romanae  .Ecclesiae  consuetudines  aemulemur. 

43.  Xe  fidelium  pia  voluntas  suo  fraudetur  effec- 
tu,  et  quae  Deo  dicaverint  in  Ecclesiae  utilitatem, 
ad  alios  transferantur  usus,  monemus  episcopos, 
sacerdotes  et  alios  omnes,  penes  quos  bona  sunt 
mobilia  vel  immobilia  ad  ecclesiasticos  usus  data, 
ut,  ea  quae  in  singulis  Foederatis  Provinciis  tutissi- 
ma  videbitur  ratione,  quamprimum  curent  ea,  jux- 
ta  leges  civiles,  usibus  a  donatoribus  designatis  ser- 
vanda.  Quod  si  quis  clericorum,  vel  laicorum,  hu- 
jusmodi  bona  a  designatis  usibus  contra  donatorum 
voluntatem  averterit,  se  in  poenas  a  concilio  Tri- 
dentino  latas  (Sess.  XXII,  cap.  XI,  de  Ref.)  incur- 
rere  noverit. 

44.  Placuit  ut  Rituale  edatur  Romano  conforme, 
adjectis  in  appendice  quae  ad  aedificationem  fide- 
lium  conducere  visa  fuerint,  quod  Baltimori  edatur, 
auctoritate  Revmi.  Archiepiscopi,  et  ubique  per 
Foederatas  Provincias  servetur.  JSTe  autem  peculi- 
ares  ritus  cujusque  arbitrio  inducantur,  districte 
vetamus  ne  sacerdotes  a  forma  sibi  in  Rituali  prae- 

scripta,  consuetudinis  obtentu  vel  alio  quocumque 
praetextu,  discedant. 

45.  Cum  grave  fidelibus  oriatur  scandalum,  et 
ecclesiastico  ordini  dedecus,  dum  causae  ecclesiasti- 
cae  ad  civilia  deducuntur  tribunalia,  hortamur  om- 
nes,  quorum  interest,  ut  controversias  inter  eos 
forte  orituras  de  rebus  vel  personis  ecclesiasticis, 
amice  componant,  vel  saltem  judicio  episcopi  sub- 
mittant.  Quod  si  ecclesiastica  vel  religiosa  utrius- 
que  sexus  persona,  aliam  personam  ecclesiasticam 
vel  religiosam  utriusque  sexus,  coram  civili  tribu- 
nali  temere  citaverit  de  re  juris  stricte  ecclesias- 
tici,  noverit  se  in  censuras  a  jure  latas  incidere. 

46.  Cum  ex  sacerdotum  vagorum  et  ignotorum 
discursu  ad  eleemosynas  a  fidelibus  colligendas 
gravia  oriantur  incommoda,  visum  est  districte  pro- 
hibere  ne  sacerdos  aliquis,  absque  episcopi  sui  ve- 
nia,  scripto  concessa,  extra  congregationem  sibi 
commissam  eleemosynas  petat,  vel  in  alia  dioecesi 
absque  Ordinarii  licentia.  Quod  si  sacerdos  aliquis 
hanc  legem  transgredi  praesumpserit,  hortamur 
episcopos  ut  suspensionis  censura  eum  statim  inno- 
dent.  Religiosi  autem  meminerint  sui  Superioris 
licentiam  secum  afferre. 

47.  Ut  omnia  juxta  ordinem  fiant,  et  solemnes 
Ecclesiae  ritus  integri  serventur,  monemus  rectores 
ecclesiarum  ut  sedulo  invigilent  ad  abusus  elimin- 
andos  qui  in  cantu  ecclesiastico  in  his  regionibus 
invaluerunt.  Curent  igitur  ut  sacrosancto  missae 
sacrificio  et  aliis  divinis  officiis  musica,  non  vero 
musicae  divina  officia  inserviant.  Noverint,  juxta 
Ecclesiae  ritum,  carmina  vernaculo  idiomate,  inter 

missarum  solemnia,  vel  vesperas  solemnes,  decan- 
tare  non  licere. 

48.  Yisum  est  S.  Sedi  humillimas  porrigere  pre- 
ces,  ut  habita  ratione  gravissimarum  quibus  subja- 
cent  difficultatum  fideles  in  his  Provinciis  inter 
acatholicos  degentes,  obligatio,  quae  in  plerisque 
dioecesibus  viget,  servandi  feriam  secundam  Pas- 
chatis  et  Pentecostes,  tanquam  dies  festos,  aucto- 
ritate  Apostolica  tollatur ;  ita  ut  jam  non  teneantur 
missam  audire,  vel  ab  operibus  servilibus  absti- 
nere.* 


CONCILII  PROVINCIALIS  IV. 

49.  Q  ACERDOTIBTTS  omnibus  hujus  provinciae 
in  memoriam  revocamus,  antiqua  Ecclesiae 
lege  quam  SS.  Pontifices  non  desierunt  inculcare, 
vetari  matrimonia  catholicorum  cum  acatholicis, 
cum  sanctitas  sacramenti  postulet  ut  uterque  fide 
et  aliis  animi  dispositionibus  gratiae  sacramenti 
suscipiendae  idoneus  sit,  et  plura  graviaque  incom- 
moda  et  mala  hujusmodi  connubiis  saepe  sequantur, 
nempe  discordia  domestica,  et  catholicae  partis  et 
prolis  perversio. 

Quod  si  rerum  adjuncta  aliquando  suadeant  ex 
auctoritate  Apostolica  ea  esse  permittenda,  impri- 
mis   curandum   erit   ut  conscientiae   securitati   et 

*  Gregorius  PP.  XVI,  ven.  mem.  die  3  Julii  1837,  super  me- 
morati  utriusque  diei  festi  observatione  dispensavit. 

libero  religionis  exercitio  a  catholica  parte  consula- 
tur,  sicut  et  prolis  utriusque  sexus  in  fide  catholica 
educationi,  solemni  coram  Deo  promissione  iis  de 
rebus  emissa ;  secus,  nullatenus  licebit  sacerdoti  iis 
connubiis  adstare.  Meminerint  insuper  sacerdotes 
pluribus  SS.  Pontificum  decretis  vetari,  ne  ullus 
sacer  ritus  fiat,  vel  vestis  sacra  adhibeatur,  dum 
foeclera  hujusmodi  ineuntur,  quae  neque  intra  eccle- 
siam  ineunda  sunt. 

50.  JSTihil  innovantes  in  his  quae  ln  canone  concilii 
Provincialis  primi  Baltimorensis  de  potestate  epis- 
copi  in  pastoribus  designandis  et  amovendis,  necnon 
firmare  volentes  quae  in  canone  ejusdem  synodi  de- 
clarata  fuere  de  unico  pastore  in  singulis  congrega- 
tionibus  designando,  declaramus  pastori  soli  ita  de- 
signato  competere  administrationem  ecclesiae  seu 
congregationis,  atque  aliis  sacerdotibus  illi  in  minis- 
terii  adjutorium  adjunctis  non  licere  aliquid  aggredi 
praeter  pastoris  voluntatem. 

51.  ~Ne  turpis  lucri  cupido  sacerdotalem  inficiat 
ordinem,  vel  aliqua  oriatur  inter  sacerdotes  simul 
commorantes  dissensio,  propter  eleemosynas  quas 
fideles  occasione  sacramentorum  baptismi  vel  matri- 
monii  administrationis  sponte  conferunt,  monemus 
episcopos  ut  in  prima  sua  synodo  dioecesana,  vel 
alias,  prout  illis  in  Domino  visum  fuerit,  consilio 
sacerdotum  etiam  adhibito,  justam  statuant  ratio- 
nem  qua  inter  sacerdotes  simul  ita  commorantes 
distribuantur,  potioris  juris  et  graviorum  onerum 
pastoris  non  neglecta  consideratione. 

52.  Dominici  festorumque  dierum  sanctificatio- 
nem  iterum  atque  iterum  populis  suae  curae  com- 
missis  pastores  commendare  modis  omnibus  cura- 

bunt,  verbi  Dei  praedicatione,  catechesibus,  aliisque 
pietatis  christianae  publicis  exercitiis.  Moneant 
frequentcr  oves  suas  de  vitandis  cauponis,  et  caupo- 
nes  a  sacramentis  arceant  qui  potantium  excessus 
fovent,  praesertim   diebus  dominicis. 

53.  Cum  immania  scandala  ex  nimia  potatione 
oriantur,  hortamur  pastores,  et  per  viscera  Jesu 
Christi  obsecramus,  ut  omne  studium  in  ebrietatis 
vitio  eliminando  ponant.  Eum  in  finem,  laudan- 
dum  censemus  eorum  fidelium  zelum,  qui  ab  omni 
liquore  ardenti  se  abstinent  ad  excessuum  pericu- 
lum  tutius  declinandum.  Qui  autem  sponte  soci- 
etatem  inter  se  ineunt  ut  mutuis  virtutum  exemplis 
sese  adjuvent  ac  roborent,  imprimis  adhibere  debent 
subsidia  illa  quae  Christus  Dominus  in  Ecclesia 
reliquit,  quibus  vitia  humana  emendentur,  et  infir- 
mitas  sustentetur;  atque  oratione,  sacramentorum 
frequenti  susceptione,  aliisque  pietatis  exercitiis, 
auxilium  supernum  sibi  comparare,  nec  sibi,  nec 
suis  propositis,  sed  Deo  sine  quo  nihil  prodest 
humanus  conatus,  fidere. 

54.  Cum  constet  publicae  educationis  rationem 
plerisque  in  his  Provinciis  ita  iniri,  ut  haeresibus 
inserviat,  puerorum  catholicorum  mentibus  sensim 
sine  sensu  falsis  sectarum  principiis  imbutis,  mone- 
mus  pastores  ut  omni  quo  valent  studio  catholicorum 
puerorum  christianae  et  catholicae  educationi  pros- 
piciant,  et  diligenter  invigilent  ne  versione  protes- 
tantica  bibliorum  utantur,  vel  sectarum  cantica  aut 
preces  recitent.  Ideo  invigilandum  erit,  ne  in 
publicas  scholas  libri  vel  exercitia  hujusmodi  intro- 
ducantur,  cum  fidei  pietatisque  discrimine.     Con- 

stanter  autem  et  moderate  hisce  sectarum  conatibus 
ubique  resistendum  est,  eorum  qui  auctoritate  valent 
opportunum  adhibere  remedium  implorato  auxilio. 

55.  Propter  gravissimas  rationes  vetuerunt  SS. 
Pontifices  ne  tideles  secretas  Societates  quovis  no- 
mine  nuncupatas  ineant,  jurejurando  sese  adstrin- 
gentes  ad  arcana  servanda.  Nam  foedera  hujus- 
mocli  clanculum  inita,  mali  suspicionem  et  periculum 
prae  se  ferunt,  et  jusjurandum  temere  adhibetur. 
Idcirco  monemus  sacerdotes  omnes  neminem  posse 
absolutione  sacramentali  donari,  nisi  ab  hujusmodi 
Societatibus  prorsus  recedat.  Hortamur  autem,  et 
in  Domino  obsecramus  tideles  omnes,  ut  occulta  illa 
foedera  omnino  declinent,  mente  revolventes  se 
Christi  membra  esse,  et  Ecclesiae  quae  mater  nostra 
est  mandatis  teneri,  eosque  ut  filios  lucis  debere 
ambulare,  juxta  sanctissima  et  divina  illa  docu- 
menta  quae  Christus  Dominus  tradidit. 

56.  Praesules  omnes  monemus  ut  securitati  bono- 
rum  ecclesiasticorum  sedulo  prospiciant  omni  qua 
valent  ratione,  ideoque  legum  seu  auctoritatis  civilis 
praesiclium  quaerant,  ubicumque  haberi  possit,  salvo 
tamen  libero  episcoporum  jure.  Quod  si  nequeant 
illud  obtinere,  saltem  testamento  juxta  legis  disposi- 
tiones  scite  facto,  cujus  duplicatum  habeant,  caveant 
ne  bona  sibi  in  usus  ecclesiasticos  commissa  a  suis 
finibus  avertantur.  Habeant  etiam  bonorum  eccle- 
siasticorum  inventarium,  et  instrumenta  omnia  et 
titulos  rite  disposita.  Et  si  contigerit  eos  extra 
dioecesim  versari,  litteras  procurationis  apud  quem- 
dam  virum  probatum  relinquant,  qui  ea  bona  valeat 
usibus    ecclesiasticis   servare.      Monemus   insuper 

episcopos  ne  sinant  sacerdotes  penes  se  retinere  suo 
nomine  quae  a  fidelibus  in  publicos  et  ecclesiasticos 
usus  donata  sunt,  eorumque  fidei  commissa. 

57.  Commendamus  episcopis  libros  habere  in  qui- 
bus  accurate  recenseantur  ordinationes,  clericorum 
ex  aliis  dioecesibus  in  suas  cooptationes,  designa- 
tiones  pastorum,  tituli  ecclesiarum,  aliaque  omnia 
quae  ad  statum  ecclesiasticum   respiciunt. 

58.  Admonet  Synodus  clericos  omnes  in  sortem 
Domini  vocatos,  ut  semper  memores  sint  nihil  esse 
quod  alios  magis  ad  pietatem  et  Dei  cultum  assidue 
instruat,  quam  eorum  vita  et  exemplum  qui  se  di- 
vino  ministerio  dedicarunt.  Cum  enim  a  rebus 
saeculi  in  altiorem  sublati  locum  conspiciantur,  in 
eos  tanquam  in  speculum  reliqui  oculos  conjiciunt, 
ex  iisque  sumunt  quod  imitentur.  Quapropter  sic 
studeant  vitam  moresque  suos  omnes  componere,  ut 
habitu,  gestu,  incessu,  sermone,  aliisque  omnibus 
rebus,  nihil  nisi  grave,  moderatum  ac  religione  ple- 
num  prae  se  ferant.  Levia  etiam  delicta,  quae  in 
ipsis  maxima  essent,  effugiant,  ut  eorum  actiones 
cunctis  afferant  venerationem.  Abstineant  a  luxu 
et  pompa  vestium,  a  mundanarum  personarum  soci- 
etate,  a  comessationibus,  potationibus,  illicitisque 
lusibus  et  venationibus,  ac  demum  quibuscumque 
omnibus  clericali  statu  indignis,  necnon  saecularibus 
negotiis.  Cum  mulieribus  nullam  consuetudinem 
habeant,  neque  sibi  famulas  accipiant  vel  retineant, 
nisi  talis  aetatis  et  probatae  virtutis,  de  quibus 
nulla  possit  haberi  suspicio.  Fiant  igitur  forma 
gregis  ex  animo ;  sint  exemplum  fidelium  in  verbo, 

in  conversatione,  in  charitate,  in  fide,  in  castitate ; 
sint  sobrii,  prudentes,  ornati,  pudici,  modesti ;  con- 
versationem  suam  inter  gentes  habentes  bonam,  ut 
bene  facientes  obmutescere  faciant  imprudentium 
hominum  ignorantiam,  et  obstruatur  os  loquentium 
iniqua.  Sic  autem  pastores  vigilent  super  gregem 
sibi  commissum,  non  coacte,  sed  spontanee,  secun- 
dum  Deum ;  neque  turpis  lucri  gratia,  sed  volunta- 
rie ;  sic  illum  pascant  et  regant  sedula  in  suis  eccle- 
siis  residentia,  verbi  divini  praedicatione,  pueror.um 
et  ignorantium  instructione,  sacramentorum  admin- 
istratione,  pia  sacrificii  oblatione,  paterna  infirmo- 
rum  et  pauperum  cura,  omniumque  bonorum  exem- 
plo,  ut  cum  apparuerit  Princeps  pastorum,  ab  ipso 
percipiant  immarcescibilem  gloriae  coronam. 


DEORETA. 

CONCILII  PKOVINCIALIS  V. 

59.  "DERPENSO  decreto  S.  Congregationis  de 
bonis  temporalibus  Ecclesiae,  Patres  ani- 
mum  maxime  propensum  ad  mentem  S.  Sedis  in 
omnibus  sequendam  ostenderunt,  sed  censuerunt 
speciales  leges  Statuum  singulorum,  locorumque 
adjuncta,  gravia  afferre  incommoda  decreti  execu- 
tioni;  singulorum  tamen  episcoporum  conscientiam 
onerandam  esse,  ut  testamento,  vel  alio  instrumento, 
consulant  securitati  bonorum  ecclesiasticorum  quae 
penes  se  sunt :  quorum  testamentorum  duplicatum 

exemplar  apud  archiepiscopum  deponant,  archiepis- 
copus  autem  apud  seniorem  episcopum,  intra  tres 
menses  a  sua  consecratione :  quod  si  neglexerit  epis- 
copus  aliquis,  monebit  eum  officii  arcbiepiscopus, 
eumque  diu  cessantem  ad  S.  Congregationem  defe- 
ret.  Idcirco  orant  Patres  ut  S.  Sedes  dignetur  de- 
creti  rigorem  hac  ratione  mitigare. 

60.  Statutum  est  ne  laicis  personis  unquam  per- 
mittatur  verba  ad  populum  facere  in  ecclesiis,  sine 
Ordinarii  licentia,  postquam  consecratae,  vel  tantum 
benedictae  fuerunt. 

61.  Cum  lege  divina  vetitum  sit  homini  separare 
quos  Deus  conjunxit,  monemus  episcopus  ut  in  suis 
synodis  sub  poena  excommunicationis  ipsofacto,  pro- 
hibeant  iis  qui  divortio  civili  sejuncti  sunt,  ne  ad 
nova  transeant  vota,  legitimo  vinculo  posthabito. 

62.  Censuerunt  Patres  haud  expedire  decretum 
Tridentinum  de  clandestino  matrimonio  ad  alias 
paroecias  dioeceseos  Detroitensis,  extra  ipsam  civi- 
tatem,  adhuc  extendere ;  nec  ad  alias  dioeceses 
Americae  Foederatae,  praeter  eas  in  quibus  jam  nos- 
citur  promulgatum :  et  orandam  esse  S.  Sedem  ut 
dispenset  quoad  ipsam  civitatem  Detroitensem. 

63.  Praesules  omnes  hujus  provinciae  in  Domino 
monemus,  ut  invigilent  executioni  eorum  quae  a  S. 
Tridentina  synodo  decreta  sunt  de  pastorum  resi- 
dentia,  curentque  ne  populus  fidelis  careat  copia 
missae  audiendae  in  diebus  praesertim  dominicis  et 
festis ;  vel  aegrotantes,  subsidio  sacramentorum  :  et 
in  synodis  suis  poenas  statuant  in  eos  qui  absque 
gravi  causa  vel  licentia  abfuerint. 

64.  Monemus  episcopos  ut  invigilent  ne  sacerdo- 

tes,  vel  ecclesiis  temere  erigendis  aut  reparandis,  vel 
alia  ratione,  aere  alieno  contrahendo,  res  ecclesiae 
onerent,  aut  fidem  fallant  cum  religionis  dedecore : 
ideo  exigant  rerum  rationem  saltem  quotannis,  nec 
sinant  eos  aes  alienum  absque  licentia  scripto  data, 
ecclesiae  nomine  vel  causa,  contrahere. 

65.  Moneantur  sacerdotes  ne  res  suas  rebus  ec- 
clesiae  immisceant,  cum  famae  suae  discrimine,  vel 
offensione  fidelium,  qu  injuriam  fieri  ecclesiae  fa- 
cile  existimant.  Idcirco  habeant  librum  quo  res 
omnes  ecclesiae  recenseantur ;  et  si  ipsi  pecuniam 
in  ecclesiae  usum  contulerint,  id  fiat  probante  epis- 
copo,  et  cum  virorum  fide  dignorum  notitia,  et  in 
libro  referatur,  ut  episcopus  visitationem  habens 
possit   singula   inspicere,    et   jura   omnium   tueri. 

66.  Patres  unanimi  voce  probarunt  Rituale  Ro- 
manum  editum  auctoritate  conciliorum  Provinciali- 
u-m  secundi  et  quarti,  curante  Episcopo  S.  Ludovici, 
sed  permiserunt  ut  appendix  fieret  amplior,  preci- 
bus  quibusdam  vernacula  lingua  redditis,  judicio 
Archiepiscopi,  prout  in  concilio  quarto  decretum 
est.  Districte  tamen  praeceperunt  sacerdotibus 
omnibus  latinam  formam  precum  nunquam  omit- 
tere. 

67.  Confessionalia  in  ecclesiis  erigenda,  pro  mu- 
lierum  confessionibus  excipiendis,  decrevit  conci- 
lium  primum  Baltimorense,  quod  districte  servan- 
dum  omnino  est.  Ecclesiae  autem  nomine,  ad  con- 
fessiones  audiendas,  sacristia  non  est  intelligenda, 
nisi  locus  sit  publicus  et  patens. 

68.  Juxta  praescriptum  et  mentem  Ritualis  Ro- 
mani,  sedulus  sit  pastor  animarum  in  visitandis  in- 

firmis  et  agonizantibus,  etiam  postquam  ultima  re- 
ceperunt  sacramenta;  et  illos  exhortetur,  console- 
tur,  adjuvet;  et  elicito  ab  iis,  si  possint,  novo  con- 
fessionis  et  contritionis  actu,  nova  identidem  donet 
absolutione. 

Sit  pariter  assiduus  in  praedicatione  verbi  divini, 
juxta  modum  quem  concilium  Tridentinum  prae- 
scribit  (Sess.  V.  cap.  2  de  Ref.)  scilicet,  diebus  sal- 
tem  dominicis  et  festis  solemnibus,  plebes  sibi  com- 
missas,  pro  sua  et  eorum  capacitate,  pascat  saluta- 
ribus  verbis;  docendo  non  vana  vel  intricata,  sed 
quae  scire  omnibus  necessarium  est  ad  salutem; 
non  quae  admirationem  erga  loquentem  provocent, 
sed  quae  ipsorum  audientium  aedificationem,  et  pi- 
etatis  incrementum  promoveant,  v.  g.  motiva  et 
frequentem  praxim  actuum  fidei,  spei,  charitatis  et 
contritionis ;  dispositiones  requisitas  ad  sacramenta 
utiliter  recipienda ;  vitia  quae  declinare,  et  virtutes 
quas  sectari  oporteat ;  det  lac  spirituale  infantibus, 
adultis  autem  pietate  solidum  cibum ;  in  sermone, 
sicut  in  opere,  fiat  omnia  omnibus,  ut  animos  rite 
dirigat  in  via  salutis,  omnesque  poenam  aeternam 
evadere,  et  coelestem  gloriam  consequi  valeant. 
9 

DECRETA. 

CONCILII  PROVINCIALIS  VI. 

69.  TDATRES,  ardentibus  votis,  plausu,  consensu- 
que  unanimi,  B.  Mariam  Viroinem  sine 
labe  Conceptam  in  Patronam  Amerieae  Foedera- 
tae  Statuum  elegerunt ;  nulla  tamen  inducta  obligati- 
one  audiendi  missam  et  a  servilibus  operibus  absti- 
nendi  in  ipso  festo  Conceptionis  B.  Mariae:  atque 
ideo  Summo  Pontifici  humiliter  supplicandum  ut 
solemnitas,  nisi  festum  in  dominicam  inciderit, 
transferatur  in  dominicam  proxime  sequentem,  in 
qua  missae,  tam  privatae  quam  solemnes,  de  festo 
illo  translato  celebrentur,  vespertinumque  officium 
de  eodem  recitetur.* 

70.  Censuerunt  Patres  orandum  esse  S.  Sedem 
ut  declarationem  edat  pro  Statibus  Americae  Sep- 
tentrionalis  Foederatis,  qua  statuatur  clericos  in  sa- 
cris,  ordinatos  titulo  missionis,  et  dioecesibus  hisce 
addictos,  non  posse  absque  Ordinarii  sui  licentia  in 
scripto  data,  religiosum  Ordinem  ingredi,  prout 
jam  episcopis  Vincennensi  et  Ludovicopolitano  S. 
Congregatio  rescripsit.f 

71.  Censuerunt  Patres  optandum  esse  ut,  statim 
atque  Ordinario  uniuscujusque  dioecesis  utile  visum 
fuerit,  proclamationes  quae  banna  vocari  solent,  ha- 

*  Sanctitas  Sua  Pius  PP.  IX  benigne  in  oninibus  annuit  juxta 
petita,  die  7  Februarii  1847. 

f  In  epistola  Emi  Praefecti  de  Propaganda  fide  ad  Archiepisco- 
pum  Baltimorensem  die  23  Oct.  1852  scripta,  inter  cetera  haec 
habentur  :  "  Innotuit  pariter  aliquando  evenire  ut,  absque  licen- 
tia  Episcopi,  presbyteri  missionibus  addicti  Ordines  Regulares  in- 

beantur  et  fiant  ante  celebrationem  matrimoniorum, 
justa  mentem  conciliorum  Lateranensis  et  Triden- 
tini. 

72.  Statutum  est  stricte  inhibendos  esse  pastores 
animarum  ab  administratione  sacramentorum  ma- 
trimonii  et  baptismi  fidelibus  ex  aliis  dioecesibus, 
qui  ea  a  proprio  pastore  facile  recipere  possent. 


CONCILII   PROVINCIALIS  VII. 

73.  pERLECTIS  litteris  Encyclicis  Summi  Pon- 
tificis  Pn  IX,  quibus  significavit  se  vehe- 
menter  optare  ut  episcopi  totius  catholici  orbis  per 
litteras  ipsi  referrent  qua  devotione  clerus  populus- 
que  fidelis  erga  Immaculatae  Virginis  Concepti- 
onem  sint  animati;  Patribus  omnibus  visum  est 
respondere  clerum  populumque  fidelem,  in  Foede- 
ratis  Americae  Statibus,  magna  flagare  erga  eam- 
dem  devotione. 

74.  Censuerunt  pariter  Patres  Summo  Pontifici 
significandum,  gratum  sibi  fore  ut  veluti  catholicae 
Ecclesiae  doctrinam  definiat,  si  id  sapientissimo  suo 


grediantur,  unde  gravissimum   isthic  oriri  solet  detrimentum  ob 

sacerdotum  penuriam Non  est  praetereundum  inter  de- 

creta  Concilii   sexti    Baltimorensis    peculiariter   fuisse   provisum 
quoad  presbyteros  qui  regulare  aliquod  institutum  ingredi  velint,  ut 
nimirum  proprii  Episcopi  veniam  assequi  debeant :  cumque  decre 
tum  illud  probatum  cum  reliquis  fuerit,  deligenter  erit  servandum." 

judicio  opportunum  existimet,  Beatissimae  Virginis 
Mariae  conceptum  Immaculatum  omnino  fuisse, 
atque  ab  omni  prorsus  originalis  culpae  labe  im- 
munem. 

75.  Statuerunt  Patres  ecclesias  omnes,  ceteraque 
bona  ecclesiastica,  quae  vel  dono,  vel  fidelium  obla- 
tionibus  acquisita,  in  charitatis  vel  religionis  operi- 
bus  sunt  impendenda,  ad  Ordinarium  pertinere ;  nisi 
appareat,  scriptoque  constet,  illa  Ordini  alicui  regu- 
lari,  vel  sacerdotum  Congregationi,  in  ipsorum  usum 
tradita  fuisse.     (Vid.  num.  7,  et  alios  ibi  citatos.) 

76.  Statuunt  Patres  nullum  harum  Provinciarum 
sacerdotem,  ad  aliam  dioecesim  transire  volentem, 
a  proprio  episcopo  dimittendum,  nisi  certo  constet 
eum  ab  alio  episcopo  esse  recipiendum.  Si  qui 
autem  in  posterum  aliter  dimissi  fuerint,  non  reci- 
piantur. 

77.  Stricte  prohibemus  ne  sacerdotes  matrimoniis 
eorum  qui  jam  ab  acatholico  ministro  vel  conjuncti 
sunt,  vel   conjungi  volunt,   interesse  praesumant. 


DEORETA 

CONCILII    PLENARII. 

78.  T3ATRES  hujus  concilii  plenarii,  ex  omnibus 
Statibus  Foederatis  Americae  Septentri- 
onalis  congregati,  praeside  Archiepiscopo  Baltimo- 
rensi  tanquam  Apost  olicae  Sedis  Delegato,  summum 
quo  Sedem  Apostolicam  Romanam   prosequuntur 

obsequium  profitentur:  agnoscunt  quippe,  juxta  cle- 
fininitionem  in  concilio  Florentino  promulgatam, 
RomanumPontificem  successorem  esse  beati  Petri 
principis  Apostolorum,  et  verum  Christi  vicarium, 
totiusque  Ecclesiae  caput,  et  omnium  Christianorum 
patrem  et  cloctorem  existere,  et  ipsi^in  beato  Petro, 
pascendi,  regendi  et  gubernandi  universalem  Eccle- 
siam  a  Domino  nostro  Jesu  Christo  plenam  potes- 
tatem  traditam  esse.  Beatissimum  igitur  Pontifi- 
cem  Pium  IX,  caput  totius  episcopatus  agnoscunt 
divino  jure  constitutum,  ejusque  esse  fratres  in  fide 
confirmare,  cum  unus  sit  omnium  pastor. 

Doctrinam  insuper,  quam  ab  Apostolls  traditam 
in  Ecclesia  Romana  constat  semper  esse  servatam 
per  episcoporum  successionem,  profitentur  inte- 
gram,  prout  in  conciliorum  oecumenicOrum,  prae- 
sertim  Tridentini  decretis,  et  in  Summorum  Ponti- 
ficum  constitutionibus  explicata  est. 

79.  Quae  iri  septem  conciliis  Baltimorensibus 
decreta  sunt,  ad  omnes  dioeceses  Foederatorum 
Statuum,  et  regionum  omnium  generali  Grubernio 
subditarum,  extendi  statuimus,  eaque  ibi  vim 
obtinere. 

80.  Rituale  Romanum,  jam  adoptatum  a  concilio 
primo  Baltimorensi,  accurate  servandum  in  sacris 
muneribus  peragendis  ubique  in  dioecesibus  Statu- 
um  Foederatorum  decernimus,  vetantes  districte 
ne  consuetudines  ritusve  a  Romanis  alieni  introdu- 
cantur.  Ritus  ecclesiasticos  nolumus  adhiberi  in 
sepultura  fidelium,  quandocumque  eorum  corpora 
sepeliuntur  in  coemeteriis  sectarum;  vel  etiam  in 
coemeteriis  profanis,  quando  adsunt  coemeteria  ca- 
tholica. 

81.  Manuale  caerimoniarum  et  librum  caermoni- 
alem,  jussu  concilii  Baltimorensis  primi  praeparata, 
et  Gregorio  PP.  XYI,  fel.  me.  probata,  quae  emen- 
datiori  stylo  iterum  in  lucem  eclita  sunt,  praemissa 
etiam  rituum  explicatione,  ubique  per  omnes  Focde- 
vatos  Status  adhibenda  statuimus. 

82.  Monitos  volumus  praesules  omnes  qui  aliqua 
cx  causa  e  suis  dioecesibus  ad  tempus  recedunt, 
'-'  legitimae  absentiae  causas,  ( juxta  Tridentini  con- 
cilii  decretum,  Sess.  XXIII,  cap.  1,  de  Ref.)  a  Be- 
atissimo  Romano  Pontifice,  aut  a  metropolitano, 
vel,  eo  absente,  suffraganeo  episcopo  antiquiori  re- 
sidente,  qui  idem  metropolitani  absentiam  probare 
debebit,  in  scriptis  esse  approbandas.  Quoniam 
autem  qui  aliquantisper  tantum  absunt,  ex  veterum 
canonum  sententia,  non  videntur  abesse,  quia  sta- 
tim  reversuri  sunt ;  illud  absentiae  spatium  singulis 
annis,  sive  continuum,  sive  interruptum,  nullo  pacto 
debere  duos  aut  ad  summum  tres  menses  excedere." 
Quae  Tridentini  Patres  de  absentia  propter  munus 
publicum  addiderunt,  recitanda  haud  duximus,  cum 
hisce  in  regionibus  nullum  hujusmodi  munus  sit 
episcopatibus  adjunctum. 

83.  Hortandos  episcopos  Patres  censuerunt,  ut, 
ubi  fieri  poterit,  in  suis  dioecesibus  aliquos  sacerdo- 
tes  aetate,  scientia,  vitae  integritate,  et  rerum  agen- 
darum  peritia  conspicuos  seligant,  quos  Consultores 
constituant,  et  quorum  sententias  in  administrati- 
one  dioeceseos,  cum  opus  fuerit,  exquirant.  Lau- 
dandam  etiam  censuerunt  consuetudinem  alicubi 
vigentem  Consultores  singulis  saltem  mensibus,  die 

determinato,  convocandi,  ut  quae  ad  dioecesim  per- 
tinent  discutiantur. 

84.  Visum  est  Patribus  valde  expedire,  ut  in  una- 
quaque  dioecesi  Cancellariam  statuat  Ordinarius, 
pro  faciliore  rerum  ecclesiasticarum  administrati- 
one,  et  ad  stabilem  in  iis  negotiis  agendi  normam 
consequandam. 

85.  Consulendum  episcopis,  ut  in  suis  quisque 
dioecesibus  unum  aut  plures  sacerdotes  scientia  the- 
ologiae  insignes  designent,  qui  examini  subjiciant 
libros  precum,  aut  aliter  ad  religionem  pertinentes, 
priusquam  ab  Ordinario  aut  Yicario  ejus  generali 
approbatione  fidelibus  commendentur.  Optandum 
etiam  ut  praxis  aliorum  quam  Ordinarii  loci  ubi 
hujusmodi  libri  publici  juris  fiunt,  approbationem 
petendi  in  desuetudinem  abeat. 

86.  Ne  sacerdotes  vagi  et  ignoti  nimis  facile  ad- 
mittantur  ad  sacra  munera  obeunda  cum  animarum 
periculo,  nolumus  sacerdotes  ex  Europa  advenien 
tes  in  clerum  nostrum  cooptari,  nisi  litteris  suorum 
episcoporum  prius  missis  consensum  episcopi  in 
cujus   dioecesim    transire   desiderant,    obtinuerint. 

87.  Valde  expedit  districtus  ecclesiasticos  intra 
certos  limites  designare ;  necnon  regulas  de  sacerdo- 
tum  jurisdictione  privilegiisque,  Ordinarios,  quam- 
primum  fieri  potest,  sancire.  Hos  tamen  districtus, 
secundum  rerum  adjuncta  episcopi  mutare  possunt, 
et  eorum  est  definire  quarum  ecclesiarum  sacerdoti- 
bus  haec  munera  pro  tempore  adnecti  debeant. 

88.  Statuunt  Patres  in  omnibus  harum  Provinci- 
arum  dioecesibus,  post  festa  paschalia  anni  proxime 

venturi  1853,  banna  matrimoniorum  publicanda 
esse.  Ordinarios  vero  hortantur  ut  ne  hac  in  re, 
nisi  gravissimis  de  causis,  dispensent. 

89.  Moneant  episcopi  sacerdotes  curam  anima- 
rum  exercentes,  ut  institutioni  juventutis  in  doctri- 
na  christiana  per  se  operam  dent,  nec  putent  ipsis 
licere  quae  sui  muneris  sunt  negligere,  rejecto  om- 
nino  iii  alios  onere  juvenes,  aliosque  rudes,  fidei 
morumque  principia  edocendi. 

90.  Hortamur  episcopos,  et  attentis  gravissimis 
malis  quae  ex  juventute  haud  rite  instituta  sequi 
solent,  per  viscera  misericordiae  Dei  obsecramus, 
ut  scholas  unicuique  ecclesiae  in  eorum  dioecesibus 
annexas,  instituendas  curent;  et  si  opus  fuerit,  et 
rerum  adjuncta  sinant,  provideant  ut  ex  redditibus 
ecclesiae  cui  schola  annexa  sit,  idonei  magistri  in  ea 
habeantur. 

91.  Consulendum  episcopis,  qui  propria  semina- 
ria  non  habent,  ut  collatis  consiliis  cum  aliis  episco- 
pis  ejusdem  provinciae,  unum  saltem  seminarium 
in  unaquaque   provincia  constituant. 

92.  Patres  censuerunt  omnino  expedire,  ut  juxta 
mentem  concilii  Tridentini  (Sess.  XXII,  cap.  9,  de 
Ref.)  Ordinarius,  aut  per  se,  aut  per  sacerdotem, 
cui  hac  in  parte  vices  suas  committat,  ab  adminis- 
tratoribus  rerum  ecclesiae  temporalium,  sive  laicis, 
sive  clericis,  rationein  eorum  administrationis  sin- 
gulis    annis   exigat. 

93.  Quoniam  quae   Deo  sunt  donata  in  cultum 

divinum  et  opera  charitatis,  in  Ecclesiae  transeunt 
potestatem,  cujus  est  invigilare  ut  donatorum  pia 
voluntas  fideliter  impleatur,  icleoque  sacris  canoni- 
bus  a  laicorum  usurpatione  saepius  vindicata  sunt; 
districte  vetamus  ne  laici  sese  ingerant  iis  adminis- 
trandis  absque  episcoporum  libero  consensu.  Quod 
si  eorum  injussu  eas  usurpent,  et  ad  suos  usus  diver- 
tant,  vel  alia  quacumque  ratione  donatorum  volunta- 
tem  frustrentur  et  fraudent,  vel  quae  fidei  et  curae 
episcoporum  commissa  sunt,  ex  eorum  manibus  eri- 
pere,  etiam  legis  praesidio,  conentur,  eos  poenis  a 
Triclentinis  Patribus  irrogatis  rerum  Ecclesiae  usur- 
patoribus  (Sess.  XXII,  cap.  11,  de  Ref.)  ipso  facto 
subjacere  decernimus,  et  clelaramus. 

94.  Monemus  sacerdotes  qui  ecclesias  adminis- 
trant,  quarum  titulus  episcopis  traditus  est,  ne  aedi- 
tuos  in  iis  absque  episcoporum  auctoritate  constitu- 
ant,  vel  eligi  a  fidelibus  permittant,  ne  liberae  earum 
aclministrationi    impedimentum   aliquod   nascatur. 

95.  Statuunt  Patres  ritus  sacros  pro  benedictione 
SS.  Sacramenti,  in  Caeremoniali  et  Manuali  jam 
praescriptos,  ab  omnibus  in  hisce  Foederatis  Pro- 
vinciis  stricte  esse  observandos. 

96.  Cum  sapientissimo  consilio  per  leges  ac  sta- 
tuta  harum  Rerumpublicarum  cautum  sit,  ne  potes- 
tas  secularis  ullum  usurpet  jus  sese  in  rebus  sacris 
immiscendi,  meminerint  episcopi,  quo  maxime  pos- 
sunt  studio  apud  Auctoritatem  civilem  laborandum, 
prudenter  tamen,  prout  Dominus  suggesserit,  ne 
unquam  catholici,  qui  vel   militiae  vel  classi  ad- 

3cripti  sunt,  cultui  acatholicorum  contra  suam  con- 
scientiam  adesse  cogantur. 

97.  Hortantur  Patres  ut  ubique  per  hasce  Provin- 
cias  pia  ad  propagandam  fidem  Societas  extendatur 
ac  promoveatur,  quae  in  Gralliis  cum  tanto  religionis 
profectu  existit. 

98.  Commenaamus  fidelibus  ut  societatem  ineant, 
preces  fundendi  causa,  ad  acatholicorum  omnium 
qui  nobiscum  versantur  patriae  necessitudine  con- 
juncti  conversionem,  ut  erroribus  omnibus  rejectis, 
uno  ore  glorificent  Deum,  in  fidei  unitatem  concur- 
rentes.  Porro  supplicandum  Summo  Pontifici  dux- 
imus,  ut  indulgentiarum  concessione  foveat  hoc 
pium  studium,  eas  omnibus  tribuens  qui  eum  in 
finem  preces  funclunt.* 

99.  Quoniam  gravissimae  rationes  a  Patribus  con- 
cilii  primi  Baltimorensis  Provincialis  allatae,  dum  a 
SSmo.  Patre  peterent  ut  pro  baptizandis  adultis  ea 
in  hisce  Provinciis  uti  liceret  forma  quae  in  Rituali 
Romano  pro  baptismate  parvulorum  invenitur,  ad- 
huc  vigent,  immo  in  dies  graviores  evasurae  viden- 
tur;  statuunt  Patres  S.  Sedi  supplicandum  esse,  ut 
privilegium  tunc  ad  viginti  annos  juxta  Patrum 
preces  concessum,  nunc  perpetuum  fiat,  vel  saltem 
ad  viginti  annos  iterum  concedatur.f 

100.  Decretum  (77)  concilii  Baltimorensis  Pro- 

*  SSmus  Dnus  Noster  Pius  PP.  IX  petitioni  superius  expositae 
benigne  annuit,  atque  indulgentias  nonnullas  in  perpetuum  con- 
cessit,  die  5  Septembris  1852. 

f  Facultas  adultos  eadem  ac  parvulos  forma  baptizandi,  ad  quin- 
que  annos  a  die  26  Septembris  1852  prorogata  est,  ita  ut  interim 
episcopi  paulatim  ad  observantiam  ritus  descripti  pro  adultorum 
baptismate  in  Rituali  Romano  accedere  satagant. 

vincialis  VII  intelligendum  declaramus  de  iis  qui 
temere  conjunguntur  coram  praecone  acatholico, 
contra  leges  ecclesiasticas  quae  vetant  communi- 
onem  in  divinis  cum  haereticis,  et  usurpati  muneris 
sacri  agnitionem.  Nolumus  sacerdotes  suam  ope- 
ram  praestare  iis  quos  noverint  ministellum  aditu- 
ros,  foederis  matrimonialis  iterandi  causa,  vel  qui 
foedere  sic  inito,  absque  poenitentiae  indiciis  bene- 
dictionem  sacerdotalem  petunt. 

societatibus  secretis  nomen  dederunt,  et  pertinaciter  adhaerent, 
55. — In  ecclesiis  ubi  duo  vel  plures  sunt  sacerdotes, quisnam  cen- 
sendns  sit  talis  ecciesiae  pastor,  4. 

Stipem  extra  congregationem  suam  colligere  absque  Ordinarii  licen- 
tia,  sub  suspensionis  poena  vetantur,  46. — Censuras  a  jure  latas  in- 
currunt,  qui  ecclesiasticam  vel  religiosam  personam  coram  civili 
tribunali  temere  citant  de  re  juris  stricte  ecclesiastici,  45. — Si  lai^ 
corum  contra  ecclesiam  usurpationibus  faverint,  vel  ipsi  istiusmo- 
di  usurpationum  fabricatores  fuerint,  facultatibus  priventur,  vel 

bati,  edantur,  34. — Quibus  cominissum  fuerit  munus  hujusmodi  li- 
bros  seligendi  et  edendi,  38. — A  scholis  arcenda  acatholicorum  bi- 
blia,  preces  et  cantica,  54. 

Seminarium  in  unaquaque  dioecesi,  vel  saltemprovincialeerigendum, 

CONCILIORUM  CINCIMATENSIS 


CONCILII  PROVINCIALIS  I. 

1.  TYECRETA  omnia  Conciliorum  Baltimorensium  hac- 
JL/     tenus  lata  ac  a  Sede  Apostolica  approlmta  recipi- 
mus,  eaque   vim   legis   in  nostra  Provincia  habere  stat- 
uimus. 

2.  Censuerunt  Patres  supplicandam  esse  Sanctam  Se- 
dem  ut  Ulmus  ac  Rmus  D.  D.  Fridericus  Baraga,  Vicari- 
us  Apostolicus  Amyzoniensis,  in  Michigan  Superiori, 
Episcopus  Ordinarius  nominetur  eique  titulus  Ep.  Sanctae 
Mariae  ex  oppido  vulgo  Saut  Ste  Marie  dicto  assignetur. 

3.  Censuerunt  quoque  Patres  supplicandam  Sanctam 
Sedem  ut  nova  Dioecesis  cui  titulus  Wayne-Castrensis  in 
oppido  in  Indiana  septentrionali  Fort  Wayne  per  partitio- 
nem  Dioeceseos  Vincennopolitanae  erigatur,  cujus  limites 
inparte  meridionali  sint  Comitatus  Fountain,  Montgomery, 
Boone,  Hamilton,  Madison,  Delaware,  Randolph,  et  War- 
ren,  qui  in  nova  Dioecesi  includantur. 

4.  JuxtaS.  S.  Concilii  Tridentini  monifca  (S.  S.  XXIV. 
C.  C.  IV.  V.  VII.  VIII.  XIV.)  curent  Episcopi  ut  nullos 
ad  sacros  Ordines  promoveant  nisi  eos  qui,  rite  examinati, 
vel  ab  ipsis  Episcopis,  vel  a  sacerdotibus  divinae  legis  pe- 
ritis  sibi  adscitis,  doctrina,  probitate,  atque  omnibus  dotibus 
quae  requiruntur  a  sanctionibus  canonicis  instructi  inveni- 
antur,  neminique  munus  confessiones  excipiendi  commitant 
nisi  praemisso  ad  hoc  speciali  examine,  toties  etiam  reno- 
vando  quoties  cuique  Ordinario  necessarium  videbitur. 

5.  Cum  valde  in  votis  habeamus  ut  in  omnibus  Nos- 
trae  Provinciae  sacerdotibus  scientia  rerum  Divinarum  ne- 
quaquam  e  mente  labatur  vel  parvi  aestimetur,  sed  potius 
in  dies  augeatur,  enixe  hortamur  ut  collationes  de  argu- 
mentis  Theologicis  fiant  inter  sacerdotes,  quoties  per  dis- 
tantiam  locorum,  aliaque  rerum  adjuncta,  judicio  Ordinarii 
opportunae  vel  factu  possibiles  videantur. 

6.  Cum  innotuisset  Patribus  deesse  in  plerisque  Semina- 
riis  Dioecesanis  tum  copiam,  quse  decet  magistrorum,  tum 
numerum  alumnorum  ad  aSendam  aemulationem  in  studiis 
scientiae  et  pietatis  necessarium,  placuit  omnibus  Semina- 
rium  commune  pro  universa  Provincia  instituere,  Semina- 
riis  Dioecesanis  tamen  minime  sublatis ;  aedemque  Semina- 
rii  Sanctae  Mariae  ad  montem  prope  urbem  Cincinnatensem 
munificentissime,  a  Rmo  ac  Illmo  D.  D.  Archiepiscopo 
Cincinnatensi  oblatam,  eligere  in  situm  novi  instituti. 

7.  Perpensis  quoque  incrementis,  quae  exinde  sacrarum 
rerum  scientia^  atque  decore  quem  Catholica  Religio  in  his 
regionibus  caperet,  censuerunt  omnes  supplicandam  esse 
Sanctam  Sedem  ut,  ex  sua  dignatione  hoc  Seminarium 
Provinciale  aliquo  modo  Collegium  Pontificium  fieyet,  qua- 
tenus  per  auctoritatem  Apostolicam  facultate  conferendi 
gradUtS  Philosophiae  et  Theologiae,  atque  exigendi  ab  alum- 
nis,  post,  sex  mensium  probationem,  juramentum  manendi 
in  propria  Missione  in  ejusmodi  Collegiis  consuetum,  deco- 
raretur. 

8.  Ufc  autein  ad  studia  Philosophiae  et  Theologiae  ad- 
olescentes  hujus  Provinciae,  stattti,  Ecclesiastico  sese  de- 
voventes,  rite  praeparentur  placuit  omnibus,  Seminarium 
ad  Sanctum  Thomam  in  Dioecesi  Ludovicopolitana,  ad  hoc 
munificentia  Illmi  ac  Rmi  D.  D.  Spalding  oblatum,  Semi- 
narium  praeparatorium  totius  Provinciac,  eligere. 

0.  Omnes  hujus  Provinciae  sacerdotes,  vehementer,  hor- 
tamur  ut  quovis  anno  exercitia  spiritualia  juxta  methodum 
S.  Jgnatii  devote  peragant  curentque  Ordinarii,  commodum 
pa.storibus  praebere,  unde  ad  renovandum  mentis  suae  spir- 
itum,  omnes  ad  eumdem  locum  convenire  possint  quotannis 
vel  biennio,  vel  quoties  factu  possibile  ipsis  visum  fuerit. 

10.  Morem  gerentes  monito  S.  C.  de  Propaganda  Fide 
opportunum  esse  duxerunt  Patres,  supplicari  Sanctae 
Sedi,  ut  dignetur  rationem  uniformem  sancire,  qua  Epis- 
copi  hujus  Provinciae  ad  onera  muneris  sui  sustinenda 
subsidiis  ex  Ecclesiis  propriae  jurisdictionis  juventur. 

11.  Ut  incommodis  et  scandalis  ex  incauta  et  improvi- 
da  acceptatione  a  sacerdotibus  pecuniae  mutuo  datae  finem 
imponamus,  statuimus  monendos  esse  sacerdotes  ne  in 
posterum,  pecunias  mutuo,  seu  in  depositum,  uti  dicitur, 
proprio  nomine  accipiant,  nisi  casu  quo,  ex  judicio  Ordina- 
rii,  causa  pietatis,  aedificandarum  Ecclesiarum,  hoc  exige- 
ret,  in  quo  casu  approbatio  Ordinarii  scriptis  obtinenda  est, 
ipsique  tradendum  instrumentum,  seu  scheda,  continens, 
expositionem  finis  intenti,  summae  requisitae,  et  rationem 
qua  debita  sic  contracta  sive  ex  Ecclesia  ipsa,  sive  ex  fun- 
do  quocunque,  sive  tandem  ex  quibusdam  determinati& 
fidelibus,  solvi  poterunt :  clare  etiam  exponere  debent  sa- 
cerdotes,  quibus  concessa  est  haec  facultas,  omnibus  mu- 
tuatoribus  Ordinarium  Dioeceseos  nullam  omnino  obliga- 
tionem  contrahere  hujusmodi  debita  persolvendi. 

12.  Concilii  Baltimorensis  III.  decreto  inhaerentes  mo- 

nemus  Episcopos  ut,  in  Prima  Synodo  Dioecesana  collatis 
cum  sacerdotibns  consiliis  modam  constituant,  quo  Mis- 
sionarii  intirmi  vel  alias  impediti,  sustentari  possint,  ne 
cum  ordinis  sui  dedecore  mendicare  vel  egestatem  pati 
cos;antur. 

13.  Ne  sacerdotes,  neglectis  sacris  muneribns  sese  im- 
plicent  saecularibus  negotiis  atque  tentationibus  seseexpo- 
cant,  ipsos  moneant  Episcopi  ut  nullatenus  artem  medici- 
nae  stipendii  causa  exerceant,  sin  autem  nonnunquam,  de- 
ficiente  rnedico,  et  urgente  erga  proximum  charitate,  con- 
silium  vel  medicinam  aegrotis  porrigant,  id  praes'  ent  gratis 
omnino  sine  ulla  solutione  quocunque  tiiulo.  (Yide  Ap- 
pendicem.) 

14.  Pastores  animarum  iterum  iterumque  monemus  ut 
summa  ope  nitantur  pueros  et  puelJas  sibi  creditos  avertere 
ab  iis  scholis  frequentandis,  quas  sine  gravi  fidei  morum- 
que  periculo  adire  nequeant ;  simulque  parentes  hortamur 
ut  scholas  parochiales  et  alias,  quae  regimini  catholico  sub- 
mittuniur,  congruis  subsidiis  adjuvent  atque  sustentcnt. 

15.  Cum  luctuosa  experientia  constet  numerum  perso- 
narum  lniserabilium  quotidie  apud  nos  augeri,  praecipue 
puerorum  puellarumque  a  parentibus  inhumanis  exposito- 
rum,  nec  non  aegrotorum,  qui  in  Xenodochiis  publicis  lan- 
guent,  item  mutorum  surdorum  coecorum  in  domibus  pub- 
licis,  quibus  vix  admittuntur  sacerdotcs,  vehementer  in 
Domino  hortamur  Episcopos,  ut  domicilia  catholica,  orpha- 
notrophia  et  valetudinaria  in  Dioecesibus  suis  erigere  sata- 
gant  ubi  hujusmodi  pauperes  Christi  foveantur. 

10.  Statuerunt  Patres,  Missionarios,  qui  titulo  missionis 
ordinati  ab  una  ad  aliam  transeunt  Dioecesim,  cum  a  pro- 
prio  Episcopo  fuerint  dimissi  et  ab  alio  accepti,  juramento 
serviendi  Missionibus,  quibus  deputabuntur  in  nova  Dioe- 
cesi  sese  obstringere  debere,  ne  titulo  omnino  careant. 
(Vide  Appendicem.) 

17.  Placuit  Patribus  supplicationem  ad  Sanctam  Sedem 
dirigere  ut  declaratio  S.  C.  fiat  unde  judicare  possint  de 
iis  sacerdotibus  qui  ordinati  in  aliquo  Ordine  Religioso  ti- 
tulo  paupertatis,  et  deinceps,  ordine  dimisso,  Missionibus 
se  addicere  volunt,  utrum  nempe  titulus  praedictus  sit  amis- 
sus  aliusque  sufficiendus,  jurejurando  emisso,  antequam  ad 
sacra  exercenda  admittantur ;  itemque  quid  agendum  de 
iis,  qui  titulo  aliquo  canonieo  ordinati  in  patria,  nostris 
Missionibus  interesse  volunt,  num  hi  etiam  juramentum 
praestare  cogendi  sint  ? 

18.  Cum  neminem  lateat  quanto  cum  studio  fructuque 
animarum  curam  egerint  Collegiaque  regenda  susceperint, 
viri  religiusi  diversorum  Ordinum  in  hac  Provincia,  et 
quanto  cum  scandalo  et  religionis  detrimento  Missiones  et 
instituta  ipsis  commissa  insciis,  seu  invitis,  Ordinariis  loco- 
rum  relinquerent  et  alias  se  transferrent,  haud  inopportu- 
num  esse  censuere  Patres,  quae  bona  sunt  firmare,  quae 
autem  mala  evertere  providentes,  in  mentem  omnibus  re- 
vocare  Decretum  Summi  Pontifices  Bonifacii  VIII.  (De 
excessibus  Praelatorum  Tit.  VI.  Caput  unicum,)  et  S.  C. 
de  Propaganda  Fide  die  3  Junii,  1822,  a  Summo  Pont. 
Pio  VII.  die  21  Julii,  ejusdem  anni  approbatum,  ex  qui- 
bus  constat  societates  religiosas  a  conventionibus  cum  Epis- 
copis  initis  resilire  non  posse  nec  pastores  et  rectores  reli- 
giosos  ab  Ecclesiis  et  locis  quibus  praepositi  sunt  a  supe- 
rioribus  suis  removeri,  nisi  iis  alii  societatum  sodales,  cum 
consensu  Ordinarii,  subrogentur.  His  sapientissimis  sum- 
morum  Pontificum  Decretis  omnes  morem  gerere  obscqui- 
umque  praestare  in  Domino  monemus. 

19.  Voluerunt  Patres  proximum  Concilium  Provinciale 
habendum  esse  Cincinnati  Dominica  quarta  post  Pascha 
auno  1858. 

DEOEETA 

C^NCILII  PROVINCIALIS  II. 

20.  HTATUERUNT  Patres  Decreta  Concilii  Provincialis 
^J  Cincinnatensis  L,  nuper  a  Sancta  Sede  Apostolicat 
approbata,  nec  non  decreta  omnia  octo  priorum  Baltimo- 
rensium  Conciliorum,  pariter  a  S.  Sede  saneita,  et  in  eodem 
concilio  Cincinnatensi  solemniter  recepta,  quam  primum  in 
omnibus  hujus  Provinciae  Dioeccsibus,  veluti  leges  Eccle- 
siasticas,  promulganda  esse. 

21.  Statuerunt  Patres  omnesbujns  Provinciae  Pastores 
monendos  esse  de  obligatione  qua  per  canonicam  Ecclesiae 
disciplinain,  tenentur  quam  primum  post  Feriam  V.  in 
Coena  Domini,  nova  olea  sancta  obtinere  iisque  uti  in 
Benedictione  Fontis  Baptismalis  et  in  Sacramentis  admin- 
istrandis,  veteribus  in  Lampade  coram  SS.  Sacramento 
reverenter  combustis. 

22.  Cum  constat  in  nostra  Provincia  conscientiam  Con- 
fessariorum  multum  angi,  eo  quod  satis  compertum  non 
fuerit  quorumnam  Ordinum  Religiosorum  vota  solenmia 
vel  simplicia  habenda  sint ;  statuerunt  Patres  supplicandam 
esse  S.  Sedem  :  ut  aliquid  Auctoritate  Apostolica  consti- 
tuatur,  unde  ejusmodi  dubia  tollantur. 

23.  Ut  certa  quaedam  norma  hac  in  Provincia  statuatur 
pro  fundationibus  Missarum  quas  pietas  Fidelium  non 
raro  postulat,  censuerunt  Patres  ejusmodi  fundationes, 
mjixime  quando  sunt  perpetuae,  cum  mngna  cautela  ob 
pecuiiaria  in  quibus  versamur  rerum  adjunctn,  et  nonnisi 
in  casibus  specialiter  ab  Ordinario  approbandis,  esse  ad- 
mittendas;  ea  etiam  ratione,  ut  pro  Missa  Privata  fundum 
saltem  quinquaginla  scutatorum,  pro  Cantata  vero,  centum 

scutatorum  prius  existat,  curante  quoque  Ordinario  ut  con- 
ditiones  Fundationum  adamussim  adimpleantur. 

24.  Promoventibus  RR.  DD.  Episcopis  Yincennepoli- 
tano  et  Wayne-Castrensi,  in  quorum  Dioecesibus  quatuor 

antum  Festa  de  Praecepto  existunt,  censuerunt  Patres 
upplicandam  esse  Sanctam  Sedem  ut  in  his  Dioecesibus 
disciplina  universalis  Ecclesiae  Auctoritate  Apostolica  sta- 
tuatur,  quatenus  in  posterum  Festa  Circumcisionis,  Epi- 
phaniae  D.  N.  J.  C.  Corporis  Domini  et  Annuntiationis  B. 
M.  V.  de  Praecepto  a  Sede  Apostolica  ibi  declarentur. 

25.  Censuerunt  Patres  omnes  Pastores  animarum  sub 
gravi  teneri  scholam  Catholicam  in  unaquaque  paroecia 
seu  congregatione,  sibi  subdita,  ubi  hoc  fieri  potest,  provi- 
videre ;  atque  ut  singulis  Ordinariis  constet,  quaenam  sint 
Paroeciae  in  quibus  haec  obligatio  existir,  statuerunt  ad 
praxim  revocandam  esse  Legem  Tridentinam  S.  XXII.  C 
IX.  qua  jubentur  Rectores  Ecclesiastici  quotannis  rationem 
exactam  Ordinariis  reddere  omnium  proventuum  quocum- 
que  modo  Ecclesiis  provenientium,  quam  proinde  Rectori- 
bus  supradictis  observandam  districte  jusserunt. 

26.  Placuit  Patribus  eam  formulam,  in  celebratione 
matrimoniorum  mixtorum,  adhibencjam  esse  quae  ab  Em- 
no.  Praef.  S.  C.  de  P.  F.  Episcopis  Foederatorum  Statuum 
est  proposita,  ampliori  ratione  tamen  juxta  vetus  Rituale 
Balt.  et  morem  patrium  expressa. 

27.  Cum  Provinciae  hujus  Metropolitanae  satis  com- 
pertum  non  fuerit  quid  sibi  ageodum  esset,  juxta  praesen- 
tem  Ecclesiae  disciplinam  et  mentem  Sedis  Apostolicae, 
in  casibus  appellationum  a  suffraganeorum  judicio,  quae 
non  raro  ipsi  deferuntur  tam  a  laicis  quam  a  clericis,  statu- 
erunt  Patres  supplicandam  esse  Sanctam  Sedem  pro  in- 
structione,  hac  super  re,  ut  scilicet  certe  innotescat,  utrum, 
et  in  quibus  casibus  (salvo  semper  jure  communi  appsllan- 

di  directe  ad  Sedem   Romanam)    ejusmodi   appellationes 
sint  recipiendae. 

28.  Quandoquidem  luce  clarius  facta  demonstraverunt 
fructus  uberimos  ex  Sacris  Missionibus  in  hac  Provincia 
provenisse,  statuerunt  Patres  omnia  media  adhibenda  esse 
ut  illae  in  unaquaque  Dioecesi  stabili  aliqua  ratione  pro- 
videantur. 

29.  Cum  plures  jam  in  hac  Provincia  existantinter  Ju- 
venes  Catholicos  confraternitates  tum  ad  pietatem  foven- 
dam,  tum  ad  litteras  excolendas,  placuit  Patribus  eas  potius 
approbare  et  juventuti  Catholicae  commendare  qnae  stric- 
to  nomine  piae  vocantur,  quaeque  a  Sede  Apostolica  sunt 
probatae  et  indulgentiis  auctae ;  ceteris  non  quidem  sub- 
latis,  sed  ad  pia  studia  et  praxes  devotas  adhortatis. 

30.  Placuit  Patribus  Societatem  sanctae  Infantiae  Jesu 
adeo  a  S3.  D.  N.  Pio  PP.  IX.  in  Brevi  Apostolico  die 
XVIII.  Julii  Anno  1856  dato,  commendatam  et  alias  in- 
dulgentiis  auctam,  in  omnibus  hujus  Provinciae  Diocoesi- 
bus  in  quantum  per  rerum  adjunctafieri  poterit  instituere, 
et  totis  viribus  fovere. 

31.  Enixe  studeant  Pastores  tit  parentes  sub  eorum 
cura  existentes  pueros  suos  qui  ad  annos  discretionis  per- 
venerint  ad  sacram  synaxim  et  sacramentum  Confirma- 
tionis  solerter  praeperent ;  et  ad  hunc  finem  obtinendum 
saepius  in  anno,  praesertim  tempore  Paschali  appropin- 
quanti,  populum  publice  in  Ecclesia  moneant,  de  hoc  gra- 
vissimo  officio,  quod  qui  non  adimpleverint  parentes  extra 
viam  salutis  procul  dubio  existunt,  atque  sunt  proinde  a 
Sacramentis  arcendi ;  curent  quoque  ut  quotannis  Ordi- 
narios  certiores  faciant  de  numero  eorum,  qui,  anno  elapso, 
prima  vice  ad  sacra  mysteria  admissi  sunt. 

32.  Placuit   Patribus  ut   Tertium   hujus   Provinciae 

Conciliam  couveniat  in  Cincinnati,  Dominica  quarta  Post 
Pascha,  anno  1801. 

A  Die  29.  Aprilis  ad  Diem  5.  Maii  Anni  1861. 

33.  TTt  novi,  ne  dieamus  profani  arceantur  canendi 
U     modi  a  Dei  templis,  statuimus,  valde  commen- 

dandam  esse,  et  ubicumque  id  possibile  fuerit  in  usum  dedu- 
cendam,  praxim  tradendi  in  Scholis  parochialibus  discipli- 
nas  Musicae  Gregorianae  atque  pueros  instructos  adhi-. 
bendi  in  divinis  officiis  celebrandis. 

34.  Omnibus  Pastoribus  animarum  injungimus  in  Dom- 
ino,  ut  saltem  quater  in  anno,  atque,  per  quantum  fieri  po- 
test,  in  Quatuor  Temporibus,  omnes  pueros  sub  eorum  cura 
pastorali  constitutos,  qui  nondum  ad  sacram  synaxim  ad- 
missi  sint,  in  unum  colligant  et  per  aliquot  dies  diligenter 
Doctrinam  Christianam  edoceant,  confessiones  omuinm, 
qui  ad  septennium  pervcnerint,  audiant,  atque  eos  qui  duo- 
decimum  annum  incoepeiint  ad  primam  communionem 
omni  diligentia  clisponant. 

35.  Ad  oppugnanda  fere  infinita  mala,  quae  ex  operosa 
et  universali  librorum  acatholicorum  diffusione  exoriuntur, 
decreverunt  Patres  ineundam  esse  Societatem  pro  diffu- 
sione  et  excussione  librorum  catholicorum,  quae  ex  omni- 
bus  Episcopis  Provinciae  sub  praesidentia  Illmi.  ac.  Rmi. 
Metropolitani  constet,  quaeque  per  commissionem  optatum 
finem  assequi  satugat. 

36.  Ad  tollenda  fere  innumera  in  bonoram  ecclesiasti- 
corurn  administratione  incominoda  placuit  Patribus  hanc 
normam  in  quavis  Paroecia,  vel  quasi  Paroecia,  quatenus 
fieri  poterit,  observandam.  Ubicumque  existunt  bona  Ec- 
clesiastica  sive  in  Ecclesiae  fabricis  sive  in  scholis  sive  in 
collectisin  pios  usus  factis,  ea  omnia  administrentur  per 
commissionem,  seu  comitatum,  ita  constituendum  ut  Pas- 
tor  sit  Moderator  ex  officio :  ut  quatuor,  vel  octo,  laici  pru- 
dentes  et  pii,  qui  obiigationi  Paschali  satisfecerint  a  Pas- 
tore  nominentur  ab  Urdinario  approbandi,  ex  quibus  popu- 
lus  duos  vel  quatuor  seligat,  si  velit,  sin  minus,  seligat 
Pastor,  qui  curn  pastore  consilium  administrationis  consti- 
tuent  his  restrictionibus  circumscriptum  :  quod  1.  nunquam 
nova  in  schola,  aut  ecclesia,  moliantur  quae  requirent  plus 
quam  centum  scutata,sine  licentia  Ordinarii  in  scriptis  ob- 
tinenda :  2.  nunquam  talem  licentiam  petant  nisi  obtenta 
jam,  vel  subscripta,  mnjori  parte  summae  ad  opus  confi- 
ciendum  necessariae ;  et  quotannis  scriptis  rationem  ple- 
nam  et  exactam  administrationis  suae  Ordinario  reddant. 

DECRETUM    VII.  CONCILII    NEO-EBORACENSIS    HABITI  ANNA    1861 
MENSE   JUNIL 

Quandoquidem  hominum  et  temporum  inconstantia  ac 
mobilitate  eo  res  adduci  possunt,  ut  necessitas  sese  inge- 
rat  in  unam  vel  alteram  Provinciae  Nostrae  Dioecesium, 
laicos  aliquos  probatos  seu  Aedituos,  Parocho  adjungendi 
visum  est  Patribus  praescriptionibus  ac  Declarationibus 
inhaerendo  ab  Ap.  Sede  saepius  editis,  praesertim  vero  a 
Summis  Pontificibus  Pio  VII.  ac  Leone  XII.  in  suis  Lit- 
eris  "  fflon  sine  magno  "  diei  o.  Aprilis  1823  et  "  Qao  lon- 
gius  "  diei  IG.  Aug.  1828,  regulas  quasdam  mature  com- 
pingere,  quae  normam  praebeant  ac  veluti  formam  tum 
Aedituos  eligendi,  tum  eorum  acta  moderandi.  Sunt  vero 
hujusmodi. 

I.  Ufc  ne  ille  Aedituorum  numero  adsciscatur,  cle  quo 
sab  ipsam  electionem,  vel  paulo  ante  constiterit,  eum  Soci- 
etati  cuivis  Secretae  nomen  dedisse,  vel  Sacramenta  Pas- 
chalia  non  suscepisse. 

II.  Probe  intelligant  Aeditui,  nefas  sibi  omnino  esse,  vel 
minimam  bonorum  ecclesiae  partem  in  suos  usus  quovis 
titulo  vel  praetextu  traducere,  nec  in  extraneos  nisi  de  ve- 
nia  Episcopi,  ac  servatis  Constitutionibus  Apostolicis  de 
rerum  ecclesiasticarum  alienatione. 

III.  Ordinariis  sumptibus  exceptis,  ne  liceat  Aedituis 
pecuniae  summam  ultra  300  scutatos  nummos  in  ullum 
peculiare  opus  erogare,  nisi  Episcopus  de  scripto  assenti- 
atur. 

IV.  Noiint  Aeditui  penes  Episcoporum  arbitrium  esse 
nominandi,  et  creandi  Parocbum  Ecclesiae,  eumque  in  offi- 
cio  detinendi,  vel  contra.  Ipsius  quoque  Episcopi  unice 
est  certarn  nummorum  summam  Pastoribus  animarum  at- 
tribuere  pro  ipsorum  sustentatione ;  neque  liceat  Aedituis 
stipendia  hujusmodi  retinere,  vel  imminuere,  vel  augere. 

V.  Pastoris  est  designare  Organistam,  Cantores,  Sacris- 
tam,  Custodem,  seu  Apparitorem,  Ludimagistrum  (si  qua 
schola  in  paroecia  existet)  et  hujus  generis  homines  alios 
qui  altari  inserviant. 

VI T.  Caveant  Aeditui,  ne  Parocho  inconsulto,  quidpiam 
tamquam  legem  aut  normam  Parochianis  ipsi  praefiniant. 
Si  qua  porro  discrepantia  Pastorem  inter  et  Aediluos  de 
rebus  gerendis  conferentes  exoriatur,  nec  dissentionem 
componere  ipsi  per  se  valeant,  controversiam  dirimat  Epis- 
copus,  cujus  judicio  et  sententiae  parebunt  omnes. 

37.  Decreverunt  Patres  exigendum  esse  ab  onmibus 
alumnis  seminariorum,  infra  sex  menses  post  incoeptam 
Philosopbiam,  seriam  promissionem  juxta  normam  collegi- 
orum  Pontificiorum  eos  nempe  constitutiones  seminarii  ob- 

servaturos,  ordines  sacros  suseepturos,  quando  superioribus 
visum  fuerit,  confectisque  studiis,  in  propria  Dioecesi  ad 
nutum  Ordinarii  in  divinis  exercendis  perpetuo  mansuros. 
Insuper  statuerunt  ab  iisdem,  exigendam  esse  eodem  tem- 
pore  promissionem  scriptis  exaratam,  se  proprio  Ordinario 
totam  pecuniae  summam,  eorum  educatione  expensam,  res- 
tituturos,  si  qua  a  suscipiendis  ordinibus  resilierint. 

38.  Quoniam  ad  Sanctissimae  Eucharistiae  majorem 
venerationem  confert,  ne  passim  et  sine  causa  publicae  fide- 
lium  adorationi  exponatur  nec  licet  regularibus,  etiam  in 
eorum  propriis  Ecclesiis,  Sanctissimum  illud  Sacramentum 
publice  adorandum  exponere  nisi  ex  causa  publica,  quae 
probata  sit  ab  Ordinario ;  et  quoniam  in  readeo  gravi  uni- 
formitas  summopere  est  desideranda,  statuimus,  ut  nonnisi 
singulis  diebus  Dominicis  et  Festis  de  praecepto,  sicut  in 
festo  principalis  Patroni  Ecclesiae,  post  Missam,  vel  post 
Vesperas,  exponatur  et  benedictio  cum  eo  detur,  sed  semel 
tantum  in  eadam  die  in  omnibus  Ecclesiis  hujus  Provinciae 
et  in  Sacellis  Monasteriorum  vel  Communitatum  religiosa- 
rum.  Licebit  insuper  illud  Augustissimum  Sacramentum 
similiter  exponere  et  cum  eo  Benedictionem  dare  bis  in 
hebdomade,  tempore  Quadragesimali,  et  singulis  diebus 
infra  Octavam  Corporis  Christi,  singulis  diebus  dum  pub- 
lice  dantur  missiones,  in  Festo  SS.  Cordis  Jesu,  et  ubi- 
cumque  fit  devotio  pia  dicta  "Quarantore."  Illud  autem 
haud  exponendum  dum  Missa  celebratur  vel  Vesperae  can- 
tantur  censemus  nisi  in  Festo  Corporis  Christi  vel  perejus 
Octavam,  et  nisi  Missa  sit  solemnis.  Simul  monemus  esse 
ad  rigorem  observandum  decretum  Concilii  Baltimorensis 
VI.  quo  statuitur  ritus  sacros  pro  Benedictione  SS.  Sac.  in 
Coerimoniali  et  Manuali  jam  praescriptos,  ab  omnibus  esse 
stricte  observandos. 

39.  Ut  finem  imponamus  iis  abusibus,  quos  irrepsisse 
interdum  novimus  ex  nimia  facilitate  et  defectu  solemnita- 


CINCINNATENSIS.  1 3 

tis  in  adinissione  neo-conversorum  haerefcicorum  ad  fidem, 
jubemus  sacerdotes  ea  omnia  adamussim  observare,  quae 
praescribunfcur  in  Instrucfcione  et  forma  a  Sacra  Congrega- 
tione  Sancti  Offioii  die  20.  Julii  1859  data. 

40.  Juxta  mandatum  Sanctae  Sedis  Apostolicae  die  X. 
Martii  A.  D.  1861  Episcopis  datum  monemus  omnes  hu- 
jus  Provinciae  sacerdotes.  ut  eautelanr  maximam  adhibe- 
ant  circa  qualitatem  vini  quo  in  sacrosancto  Missae  Sacri- 
ficio  utuntur,  caveantque  ne  unquam  illud  admittant  de 
quo  prudens  dubium  existit  an  sit  artefactum.  Adhorta- 
mur  quoque  eos  ut  ab  ipsis  cultoribus  vitis,  notae  probita- 
tis  viris,  ubi  fieri  poterit,  vinum  obtinere  satagant. 

41.  Meminerint  sacerdotes  sanctitatis  vocationis  suae  et 
sciant  juxta  juris  canonici  Sanctiones  iis  vetitum  omnino 
esse  ingressum  in  cauponas,  tabernas,  popinas  vel  'hortos 
publicos  manducandi  aut  bibendi  causa,  extra  casum  neces- 
sitatis  vel  in  peregrinatione :  theatra  esse  Dei  ministris 
prorsus  interdicta,  et  similiter  prohibitam  iis  esse  suspec- 
tam  cum  mulieribus  conversationem  et  in  eadem  domo  com- 
morationem. 

42.  Ut  quod  sapientissime  praescribit  Rubrica  Missalis 
Romani  ubique  stricte  observetur,  jusserunt  Patres,  Asper- 
sionem  solemnem  aquae  benedictae  singulis  Dominicis  die- 
bus  in  ecclesiis  parochialibus  ante  Missam  Principalem 
semper  esse  peragendam,  quando  Episcopus  solemniter  non 
celebrat. 

43.  Enixe  adhortamur  omnes  hujusce  Provinciae  Pas- 
tores,  ut  totis  viribus  studeant  observare  antiquissimum  efc 
piisimum  morem  exequias  defunctorum  mane  peragendi 
cum  Missa  de  Requiem,  praesente  cadavere ;  simulque  ut 

.  gravifcer  et  acriter  exprobrent  omnem  luxum  profanum  efc 
inanem  pompam  in  funeribus  fidelium. 

44.  Caveant  sacerdotes  ne  in  praedicando  verbo  divino 
aut  in  administrando  sacrarnento  poenitentiae,  dum  abusus 
ac  scandala  apostolica  libertate  assectantur,  leges  arbitra- 
rias  inducant  ea  repraesentantes  velut  lethalia  et  mortifem 
peccata,  quae  judicio  canonistarum  et  moralistarum  non 
sunt  nisi  levia  vel  nulla ;  ut  ex.  gr.  quidam  ornatus  mulie- 
bres,  convivia  festiva  et  alia  hujusmodi. 


CATHOLIC  THEOLOGICAL  UNION 
BX8351 822.  A2 1865  C001 

STATUTA  DIOCESANA  AB  ILLUSTRISSIMO  ET  RE 


3  0311  00056  3259 


